‘Bukan nak cantik, aku tua dah’ – Aishah
Oleh HANISAH SELAMAT

14 Disember 2022, 4:30 pm
PETALING JAYA – Penyanyi Datuk Aishah terkilan apabila pengacara, Sherry Alhadad memberikan fakta mengelirukan tentang pembedahan bariatrik sebagai jalan mudah untuk kurus, berbanding melihat kaedah tersebut dari sudut keperluan kesihatan.
Kata pemilik nama penuh Wan Aishah Ariffin, 57, itu, komen pukul rata hos dan pelakon yang berjaya menurunkan berat badan menerusi pengambilan produk itu membuatkan dirinya terluka.
“Saya terpanggil untuk merakamkan video ini kerana berasa tidak selesa apabila ada orang kritik mengenai pembedahan bariatrik atau pintasan usus.
“Satu fakta yang awak sebut buat kami semua terluka iaitu jalan mudah untuk kurus. Sedangkan prosedur ini merupakan usaha terakhir bagi kami yang mempunyai masalah kesihatan.
“Jadi awak jangan pukul rata memandangkan kami lakukan pembedahan ini disebabkan faktor perubatan, bukan kosmetik untuk tampil cantik.
“Awak tak tahu (mungkin) dalam kalangan artis mempunyai penyakit hernia dan gastrik. Jangan ingat buat pembedahan ini sebagai saja-saja,” katanya menerusi luahan dalam media sosial.

Luah penyanyi Janji Manismu itu lagi, dia tidak kisah mana-mana individu menjual produk bagi tujuan kurus, tetapi tegasnya jangan sesekali memperlekeh keputusan orang lain memilih pembedahan.
Mengambil faktor dirinya, sebelum ini dia telah mencuba pelbagai ikhtiar bagi menurunkan berat badan yang selama ini menjejaskan tenaga serta menurunkan tahap kesihatannya.
Namun, usaha yang dilakukan tidak menunjukkan sebarang perubahan termasuk bersenam apabila akhirnya memberi kesan terhadap lututnya.
“Risiko prosedur ini sama dengan pembedahan lain, jadi jangan ingat saya tak takut. Kita umpama berperang dengan berat badan sendiri.
“Saya sudah cuba semua cara, tetapi turun sikit kemudian naik semula. Pernah dalam tempoh sebulan berat saya tak turun pun walau satu kilogram (kg).
“Saya rasa putus asa kerana lutut semakin sakit, malah ketika berjalan di Eropah saya dalam keadaan kesakitan yang sukar diungkapkan,” katanya.
Menurut ibu kepada dua cahaya mata itu, langkah meneruskan niat menjalani prosedur saranan doktor itu juga dilakukan kerana enggan menyusahkan anak-anak.
“Bukan nak cantik, aku tua dah,” tambahnya lagi.
Terdahulu, Aishah membuat pembedahan pintasan usus sekitar 2018 dan dalam tempoh dua tahun dia berjaya mengurangkan berat badan sebanyak 33kg daripada berat asal.
Pembedahan tersebyt membantu seseorang menurunkan berat badan dengan membuat perubahan kepada sistem pencernaan sama ada mengecilkan perut atau membuat pintasan sebahagian daripada usus kecil. – KOSMO! ONLINE


Jambatan kedua P. Pinang tutup 9 jam mulai Sabtu ini
Oleh ISWAN SHAFIQ ISA

14 Disember 2022, 4:20 pm
SEBERANG PERAI – Jambatan Sultan Abdul Halim Mu’adzam Shah (JSAHMS) atau dikenali sebagai Jambatan Kedua Pulau Pinang di sini dijangka ditutup kepada umum selama sembilan jam iaitu antara pukul 9 malam Sabtu ini sehingga 6 pagi keesokan harinya.
Perkara itu dimaklumkan oleh pemegang konsesi jambatan berkenaan yang juga syarikat milik Menteri Kewangan Diperbadankan iaitu Jambatan Kedua Sdn. Bhd. (JKSB) dalam satu kenyataan, hari ini.
Menurut JKSB, penutupan sementara untuk kedua-dua arah bermula 17 hingga 18 Disember ini bagi memberi laluan kepada satu acara berbasikal iaitu ‘PDRM 2nd Bridge Fun Ride Solidarity’.
Katanya, JSAHMS akan dibuka dan beroperasi seperti biasa sebaik sahaja acara berbasikal itu tamat.
“Sehubungan itu, JKSB menasihatkan orang ramai supaya menggunakan Jambatan Pulau Pinang di bawah kendalian Plus Malaysia Berhad (PLUS) sebagai jalan alternatif dan mematuhi
semua papan tanda serta arahan yang diberikan,” katanya.
Tambah kenyataan itu, pengguna juga boleh menghubungi Hotline JKSB di talian 1300-30-2828 untuk mendapatkan maklumat trafik atau ingin mendapatkan bantuan apabila berlaku kecemasan. – KOSMO! ONLINE


Tindakan undang-undang guna tanda pagar #Kerajaankoyak, #PMkoyak hanyalah fitnah
Oleh KOSMO!

14 Disember 2022, 4:04 pm
PETALING JAYA – Menteri Komunikasi dan Digital, Fahmi Fadzil menafikan pihaknya akan mengambil tindakan terhadap individu menggunakan tanda pagar #Kerajaankoyak dan #PMkoyak.
Fahmi berkata, pihaknya tidak pernah mengeluarkan arahan sedemikian dan dakwaan yang tersebar di laman di laman Twitter tersebut adalah palsu serta fitnah oleh pihak tidak bertanggungjawab.
“Fitnah jahat pihak tidak bertanggungjawab. Semak sebelum sebar,” tulisnya di laman Facebook hari ini.

Terdahulu, tular di media sosial ciapan yang memaklumkan bahawa kerajaan akan mengambil tindakan tegas kepada sesiapa yang menggunakan tanda pagar #Kerajaankoyak dan #PMkoyak.
“Kerajaan Perpaduan pimpinan Pakatan Harapan melalui kementerian saya terajui akan mengambil tindakan tegas terhadap mana-mana individu yang menggunakan tanda pagar #Kerajaankoyak dan #PMkoyak,” tulis ciapan yang tular itu.
Malah kata ciapan itu lagi, tindakan undang-undang yang boleh dikenakan adalah seperti Akta Hasutan. – KOSMO! ONLINE


Arif Aiman dinobatkan Pemain Paling Bernilai ABK22
Oleh MUHAMAD ARDIE PUTRA SUHAIMI

15 Disember 2022, 10:11 pm
PETALING JAYA – Bintang utama Johor Darul Ta’zim (JDT), Arif Aiman Hanapi melengkapkan musim gemilangnya apabila dinobatkan selaku Pemain Paling Bernilai (MVP) pada Anugerah Bola Sepak Kebangsaan 2022 (ABK22) yang dilangsungkan secara virtual, sebentar tadi.
Lebih menarik, pemain berusia 20 tahun itu menyamai rekod rakan sepasukan, Safawi Rasid (juara MVP 2018 dan 2019) untuk menang buat kali kedua berturut-turut selepas melakukannya pada edisi 2021.
Arif yang meledak 8 gol disusuli 16 bantuan jaringan dalam 31 perlawanan musim ini menerima Anugerah MVP selepas diumumkan oleh Presiden Liga Bola Sepak Malaysia (MFL), Datuk Ab Ghani Hassan.
Kejayaan Arif yang turut menang anugerah Pemain Muda Terbaik seperti sudah dijangka selepas berjaya membantu JDT ‘sapu bersih’ trofi Liga Malaysia tahun ini dengan menjulang Piala Sumbangsih, Liga Super, Piala FA dan Piala Malaysia.
Bagi kategori Anugerah Penyerang Terbaik, Arif menafikan cabaran dua lagi calon akhir, Darren Lok (PJ City FC) dan Faisal Abdul Halim (Terengganu FC) manakala bagi kategori Anugerah Pemain Muda Terbaik pula, dia mengatasi calon dari Selangor FC iaitu Mukhairi Ajmal Mahadi dan Azam Azmi Murad (Terengganu FC).
“Alhamdulillah saya dinobatkan sebagai pemenang MVP buat tahun kedua berturut-turut

“Terima kasih saya ucapkan kepada Tunku Mahkota Johor (Tunku Ismail Sultan Ibrahim) kerana memberi kepercayaan kepada pemain muda seperti saya dan barisan kejurulatihan dan rakan sepasukan.
“Ucapan penghargaan juga diucapkan kepada keluarga dan penyokong setia JDT,” katanya secara ringkas sebentar tadi. – KOSMO! ONLINE
SENARAI PENUH PEMENANG UTAMA ABK22
PEMAIN PALING BERNILAI
Arif Aiman Hanapi (JDT)
PASUKAN TERBAIK
JDT
GOL TERBAIK
Mukhairi Ajmal (Selangor FC)
JURULATIH TERBAIK
Nafuzi Zain (TFC)
PENYERANG TERBAIK
Arif Aiman Hanapi (JDT)
PEMAIN IMPORT TERBAIK
Bergson Da Silva (JDT)
PEMAIN MUDA TERBAIK
Arif Aiman Hanapi (JDT)
PEMAIN TENGAH TERBAIK
Afiq Fazail (JDT)
PERTAHANAN TERBAIK
Shahrul Saad (JDT)
PENJAGA GOL TERBAIK
Ahmad Syihan Hazmi


Lelaki rentung kereta dipandu bertembung
Oleh IVAN AMIRUL

15 Disember 2022, 9:54 pm
TUARAN – Seorang lelaki rentung apabila kereta Perodua Bezza dipandunya bertembung dengan sebuah kenderaan lain dalam kejadian di Jalan Kampung Tambalugu petang tadi.
Dalam kejadian kira-kira pukul 4.30 petang itu, Mohd Fairuz Jasni, 38, ditemui rentung selepas keretanya dipercayai bertembung dengan sebuah Perodua Myvi.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan berhubung kejadian itu pada pukul 4.48 petang.
“Seramai 11 pegawai dan anggota bersama jentera dan Unit Bantuan Perkhidmatan Kecemasan (EMRS) dari Balai Bomba dan Penyelamat (BBP) Tuaran dikerahkan ke lokasi kejadian.
“Kemalangan melibatkan dua kenderaan jenis Perodua Myvi dipercayai bertembung dengan Perodua Bezza hingga menyebabkan kereta Perodua Bezza terbakar sepenuhnya.
“Terdapat seorang mangsa dilaporkan rentung di dalam kereta Perodua Bezza,” katanya dalam kenyataan hari ini.

Menurutnya, mangsa dikeluarkan oleh pasukan bomba pada pukul 7.21 malam ini sebaik api berjaya dipadamkan.
“Mayat mangsa kemudiannya diserahkan kepada pihak polis untuk tindakan lanjut dan dua mangsa yang berada di kereta Perodua Myvi tidak mengalami kecederaan.
“Operasi ditamatkan sepenuhnya pada pukul 7.25 malam,” katanya. – KOSMO! ONLINE


Kerajaan negeri akan semak semula isu parkir di Batu Gajah
Oleh LIYANA RAMLI

15 Disember 2022, 10:02 pm
IPOH – Kerajaan negeri akan menyemak semula dengan Majlis Daerah Batu Gajah (MDBG) berkenaan isu parkir yang dikenakan bayaran pada hari Ahad dan cuti umum.
Isu tersebut telah mendapat tentangan daripada orang ramai selain menjadi topik hangat di media sosial komuniti di Batu Gajah.
Pengerusi Jawatankuasa Perumahan dan Kerajaan Tempatan Perak, Sandrea Ng Shy Ching berkata, pihaknya akan melakukan semakan semula dan mencari jalan penyelasaian bagi isu ini.
“Kadar bayaran parkir memang telah diselaraskan di seluruh negeri Perak namun di peringkat daerah, pihak berkuasa tempatan (PBT) yang mempunyai kuasa.
“Ini kerana pihak berkuasa tempatan mempunyai undang-undang kecil mereka sendiri,” katanya pada sidang akhbar selepas melancarkan Grab Driver Centre (GDC) Ipoh di sini hari ini.
Sandrea (kanan) bersama CEO Digital Perak, Meor Rezal Fitri Meor Redwan (kiri) dan Pengarah Operasi Outer Cities Grab Malaysia, Ben Chin (tengah) selepas melancarkan Grab Driver Centre (GDC) Ipoh hari ini.
Kata beliau, kebiasaannya pada hari Ahad dan cuti umum, pengguna tidak dikenakan bayaran parkir kenderaan di kawasan di bawah seliaan Majlis Daerah.

Sementara itu, Sandrea juga mengulas isu status penempatan penghuni Pangsapuri Waller Court yang menjadi faktor pembangunan semula kawasan itu.
“Majlis Bandaraya Ipoh (MBI) juga sedang berusaha bersama pihak berkaitan untuk melihat cadangan bersesuaian bagi membangunkan semula pangsapuri berkenaan selain membuka tawaran kepada syarikat yang berminat.
“Pangsapuri itu mempunyai nilai nostalgia tersendiri jadi hasrat kerajaan negeri mahu tingkatkan komuniti secara menyeluruh bukan sahaja ada kediaman tetapi mempunyai nilai komersial serta perniagaan,” katanya. – KOSMO! ONLINE


Wanita berbikini rompak rumah, kedai
Oleh KOSMO!

15 Disember 2022, 10:00 pm
BANGKOK – Seorang pencuri wanita yang hanya memakai bikini ditahan selepas memecah masuk sebuah rumah dan kedai pembekal bahan binaan di Chiang Mai, Thailand, lapor portal berita Thaiger kelmarin.
Ketika kejadian, suspek berjaya melarikan wang tunai, telefon pintar jenama iPhone dan beberapa barangan lain.
Pemilik kedai itu memuat naik rakaman kamera televisyen litar tertutup (CCTV) di lokasi kejadian di laman Facebook baru-baru ini.
Rakaman itu menunjukkan pencuri wanita tersebut memanjat pagar setinggi tiga meter di belakang kedai dan cuba membuka pintu, namun dia berputus asa selepas gagal membukanya selama 30 minit.
Dia kemudian memanjat semula pagar dan melarikan diri, manakala kejadian tersebut dilaporkan berlaku pada Sabtu lalu pada pukul 6 petang (waktu tempatan).
Pemilik kedai berkata, dia terkejut kerana wanita itu berani melakukan jenayah pada waktu petang disebabkan kawasan berhampiran yang sentiasa sesak dengan penjual dan para pengunjung.

Dalam kejadian berasingan pada hari sama, wanita tersebut turut cuba memecah masuk sebuah rumah di Chiang Mai.
Rakaman CCTV berhampiran lokasi kejadian itu merakamkan aksi suspek bersama barangan curi.
Dia memanjat bumbung, terjun ke dalam parit dan melarikan diri dengan membawa telefon, jam tangan, wang sebanyak 1,000 baht (RM126), alat pengencas dan beberapa helai pakaian dalam.
Pegawai-pegawai dari Balai Polis Chang Phueak memeriksa kamera keselamatan di sepanjang laluan iaitu tempat wanita itu melarikan diri.
Mereka kemudian melakukan ujian asid deoksiribonukleik (DNA) dan mengesan cap jari suspek sebelum wanita tersebut berjaya ditangkap. – AGENSI


Tidak sombong, Faizal Hussein dipuji peminat
Oleh KOSMO!

15 Disember 2022, 9:28 pm
PETALING JAYA – Siapa yang tidak kenal dengan watak Roy melalui filem Gila-Gila Remaja lakonan anak primadona Mahyon Ismail, Faizal Hussein.
‘Roy Roy, hati kau keras’, merupakan dialog terkenal melalui filem era 80-an tersebut.
Bukan hanya hebat di layar perak, namun Faizal cukup terkenal dengan sikapnya yang mesra dengan sesiapa sahaja termasuk peminatnya sendiri.
Tidak pernah lekang dengan senyuman, anak lelaki pelakon vateran Allahyarham Hussein Abu Hassan itu kini dipuji orang ramai dengan sikap peramahnya.
Melalui satu perkongsian di media sosial, Faizal dilihat bersahaja ketika seorang peminatnya meminta izin untuk bergambar di sebuah pantai.
Malah Faizal yang tinggi lampai itu turut merendahkan tubuhnya semata-mata untuk mencantikkan gambar yang diambil.

Rata-rata orang ramai turut memuji pelakon berpengalaman itu dan ternyata ramai yang bersetuju dengan sikap ramah selebriti terkenal terbabit.
“Faizal memang sikap dia macam tu, tidak sama dengan pelakon-pelakon baru tetapi tidak dikenali. Sombong,” jelas Zqura Zura.
“”Aku pernah panggil Faizal ni dekat Klang dulu, tak sangka dia lambai balik dekat aku. Kita selalu tengok dia senyum,” jelas Marliana. – KOSMO! ONLINE.


Permit syarikat lori sebabkan bayi maut digantung setahun
Oleh AMRAN MULUP

15 Disember 2022, 9:25 pm
MELAKA – Permit syarikat lori yang terlibat dalam kemalangan di Gerik, Perak hingga menyebabkan seorang bayi maut pada 29 Oktober lalu, digantung selama setahun berkuat kuasa hari ini.
Ketua Pengarah Jabatan Pengangkutan Jalan (JPJ), Datuk Zailani Hashim berkata, lesen pemandu lori itu juga turut digantung antara enam hingga lapan bulan bermula hari ini.
Menurutnya, keputusan itu diambil selepas mendapati, lori syarikat tersebut gagal dalam Pemeriksaan dan Audit Keselamatan (JISA) dijalankan JPJ dan Agensi Pengangkutan Awam Darat (APAD).
“Kita baru dapat keputusan daripada JISA dan surat penggantungan sudah dikeluarkan kepada syarikat terbabit.
“Keputusan menggantung permit syarikat lori berkenaan dibuat selepas mendapati kesalahan serius yang dilakukan oleh pemandu lori berkenaan dan kita gantung tidak kurang setahun atau lebih.
“Pemandu lori ini banyak kali melakukan kesalahan dan hasil pemeriksaan, dia mempunyai 10 notis saman dan telah menjelaskannya, namun kali ini kita gantung lesennya antara enam hingga lapan bulan,” katanya.

Beliau berkata demikian dalam sidang akhbar selepas menghadiri Majlis Penghargaan Akademi JPJ Bersama Media di Lapang Sasar, Jalan Tiang Dua, Ayer Molek di sini, hari ini.
Menteri Pengangkutan, Anthony Loke Siew Fook menerusi hantaran di laman sosial Facebooknya dua hari lalu berkata, JPJ dan APAD telah diarah mengambil tindakan segera terhadap pemandu lori dan syarikat berkenaan.
Beberapa hari lalu, tular satu video kemalangan membabitkan sebuah lori dipercayai lebih muatan merempuh sebuah kereta dari arah bertentangan di kawasan selekoh. – KOSMO! ONLINE


[VIDEO] Budak berlumuran darah menangis di sisi mayat ibu
Oleh IVAN AMIRUL

15 Disember 2022, 10:26 pm
TAWAU – Polis Tawau mengesahkan video tular memaparkan seorang kanak-kanak menangis di sisi mayat seorang wanita dipercayai ibunya adalah kes bunuh dalam kejadian di Kampung Icebox, Tawau, petang tadi.
Bagaimanapun, punca kejadian belum dapat dipastikan setakat ini dan sepasukan polis masih menjalankan siasatan lanjut di lokasi kejadian.
Ketua Polis Daerah Tawau Asisten Komisioner Jasmin Hussin ketika dihubungi mengesahkan kejadian itu.
“Kita ada menerima laporan mengenai kes bunuh berkenaan petang tadi.
“Polis bertugas masih berada di lokasi kejadian bagi melakukan siasatan lanjut dan maklumat akan disalurkan dari semasa ke semasa,” katanya.
Terdahulu, video berdurasi 24 saat itu memaparkan seorang kanak-kanak perempuan menangis sambil melihat mayat ibunya yang terbaring dalam keadaan berlumuran darah dipercayai dibunuh.


Remaja Myanmar, rakan dicekup larikan kekasih usia 10 tahun
Oleh MUHAMMAD AYMAN GHAFFA

15 Disember 2022, 10:30 pm
BACHOK – Dua lelaki warganegara Myanmar termasuk seorang remaja ditahan selepas dipercayai melarikan seorang kanak-kanak dari rumahnya di Kampung Pengkalan Cina di sini kelmarin.
Kedua-dua lelaki itu diberkas di stesen bas Selising, Pasir Puteh malam semalam bersama mangsa yang berusia 10 dan juga merupakan warganegara Myanmar.
Ketua Polis Daerah Bachok, Superintendan Mohamad Ismail Jamaludin berkata, siasatan mendapati, bapa kanak-kanak itu meninggalkan mangsa bersama adiknya yang berusia lapan tahun di rumah kira-kira pukul 7.30 malam kelmarin untuk pergi ke klinik.
Menurutnya, apabila lelaki itu pulang ke rumah pada pukul 9 malam, dia mendapati mangsa tiada di rumah dan hanya tinggal adiknya seorang diri.
“Adik mangsa memaklumkan bahawa dua lelaki Myanmar telah datang mengambil kakaknya. Bapa mangsa telah membuat laporan di Balai Polis Bachok kira-kira pukul 8.58 pagi semalam dan polis membuat serbuan ke rumah suspek selain menjalankan Op Tutup di sempadan melibatkan kawasan daerah Bachok dan Pasir Puteh.
“Bagaimanapun, polis berjaya mengesan dua suspek berusia 28 dan 17 tahun bersama kanak-kanak itu kira-kira pukul 9 malam semalam di stesen bas Selising,” katanya dalam satu kenyataan hari ini.

Menurut Mohamad Ismail, pemeriksaan fizikal terhadap mangsa di Hospital Raja Perempuan Zainab II (HRPZ II), Kota Bharu mendapati kanak-kanak itu tidak mengalami sebarang kecederaan fizikal.
Katanya, berdasarkan siasatan polis, mangsa mengaku telah mengikut suspek dengan kerelaannya selain mengaku remaja berusia 17 tahun yang bekerja sebagai buruh itu merupakan kekasihnya.
“Suspek yang berusia 28 tahun yang bekerja sebagai pembantu kedai direman lima hari bermula hari ini manakala seorang lagi suspek ditahan selama empat hari di lokap Balai Polis Bachok,” katanya.
Tambah Mohamad Ismail, kes disiasat mengikut Seksyen 14 (a) Akta Kesalahan-Kesalahan Seksual Terhadap Kanak-Kanak 2017 dan Seksyen 363 Kanun Keseksaan. – KOSMO! ONLINE


Panel lain ganti Ridhuan Tee dalam Forum Perdana
Oleh AMREE AHMAD

15 Disember 2022, 10:35 pm
PUTRAJAYA – Rancangan bual bicara keagamaan popular, Forum Perdana Ehwal Islam tidak dibatalkan malah masih bersiaran seperti biasa selepas slot Berita Perdana di TV1 sebentar tadi.
Bagaimanapun, salah seorang anggota panel program bicarawara tersebut, Dr. Ridhuan Tee Abdullah telah pun digantikan dengan pendakwah terkenal, Harryanto Rizal Rokman.
Perkembangan berkenaan sekali gus menafikan dakwaan yang tular sejak semalam kononnya rancangan tersebut pada malam ini terpaksa dibatalkan atas arahan pihak tertentu.
Perkara itu turut disahkan pendakwah mualaf ternama, Firdaus Wong Wai Hung menerusi laman sosial rasminya yang menjelaskan mengenai program berkenaan tetap diteruskan.
“Ridhuan sendiri mengesahkan kepada saya bahawa namanya memang telah dikeluarkan daripada rancangan ini dan sudah diganti dengan ahli panel yang lain pula,” nukil beliau.
Forum itu yang ke udara pada 9 malam tadi turut membariskan seorang lagi panel, Datuk Mohd. Kazim Elias dengan dua moderator terkenal, Ustaz Nabil Ahmad dan Rizal Ramli.

Semalam, tangkap layar perbualan ringkas oleh Ridhuan melalui aplikasi Whatsapp tular diperkatakan ramai pengguna platform Facebook yang turut berasa sedih dengan situasi berkenaan.
“Forum Perdana dibatalkan. Baru sahaja dapat notis daripada pihak RTM. Saya tidak dibenarkan keluar atas arahan menteri,” nukilnya dengan disertakan poster program tersebut.
Tokoh Maulidur Rasul dan Maal Hijrah itu bagaimanapun tidak pula menjelaskan lebih lanjut manakala pihak RTM dan Jabatan Kemajuan Islam (Jakim) tiada mengeluarkan sebarang kenyataan mengenai isu tersebut. – KOSMO! ONLINE


Kanak-kanak sekolah maut selepas jatuh dari skuter
Oleh KOSMO!

15 Disember 2022, 11:00 pm
BANGKOK – Seorang kanak-kanak perempuan berusia tujuh tahun maut di sebuah jalan raya Bangkok, Thailand semasa dalam perjalanan ke sekolah, lapor portal berita Thaiger semalam.
Mangsa terjatuh dari skuter Yamaha Scoopy berwarna putih milik ibunya sebelum digilis sebuah bas yang dipandu dari arah yang bertentangan dan susulan kejadian itu, pasukan penyelamat serta petugas perubatan dari Hospital Sirirat bergegas ke tempat kejadian di Jalan Kamnan Maen, Bangkok.
Seorang saksi memberitahu polis bahawa dua beranak itu sedang menuju ke sekolah dengan menaiki skuter itu tetapi hilang kawalan lalu mengakibatkan mangsa jatuh ke seberang jalan.
Pemandu bas yang dikenali sebagai Thongchai, 61 didakwa terus memandu kenderaan tersebut tanpa berhenti kerana tidak menyedari kanak-kanak berkenaan jatuh dari skuter tersebut.
Beberapa penduduk memeriksa rakaman kamera televisyen litar tertutup (CCTV) mendapati sebuah kereta hijau berada di belakang skuter itu mungkin terlibat dalam kemalangan itu.
Siasatan kes bagaimanapun masih berjalan dan jika didapati bersalah, Thingchai berdepan hukuman penjara sehingga 10 tahun dan denda sehingga 200,000 baht (RM25,359). – Agensi


Bekas ratu cantik Croatia terima lamaran berkahwin daripada pemain
Oleh KOSMO!

15 Disember 2022, 8:00 pm
DOHA – Bekas Miss Croatia, Ivana Knoll telah menerima lamaran perkahwinan dan mesej menarik daripada pemain yang meminta untuk bertemunya pada kejohanan bola sepak Piala Dunia di Qatar, menurut laporan portal berita Daily Star semalam.
Wanita cantik berusia 26 tahun tersebut mengecapi kemasyhuran di seluruh dunia semasa kejohanan tersebut berlangsung yang mana pasukan kesayangannya itu tewas kepada Argentina dengan keputusan 0-3 di peringkat separuh akhir pada Rabu lalu.
Knoll yang kini mempunyai 2.8 juta pengikut Instagram menarik perhatian pada bulan lalu kerana pakaiannya yang tidak senonoh dan tidak mematuhi kod pakaian konservatif Qatar.
Bagaimanapun, wanita berkenaan mendedahkan beberapa mesej yang diterima semasa Piala Dunia berlangsung adalah daripada pemain bola sepak yang bermain di kejohanan tersebut yang meminta untuk bertemu dengan bekas ratu cantik itu.
“Saya tidak berminat untuk berjumpa dengan sesiapa di sini. Niat saya adalah untuk membuat orang tersenyum, itu sahaja,” katanya seperti dilaporkan oleh Daily Mail. – Agensi


Pasangan kekasih diberkas pecah masuk sekolah, pejabat dan surau
Oleh MOHAMAD FAIZAL HASHIM

15 Disember 2022, 8:34 pm
JOHOR BAHRU – Polis Johor menahan pasangan kekasih yang disyaki terlibat dalam beberapa kes pecah masuk sekolah, pejabat dan surau di bandar raya ini, di sini, semalam.
Suspek lelaki tempatan berusia 22 tahun bersama kekasihnya berusia 25 tahun dicekup kira-kira pukul 7.30 malam di sekitar kawasan Bandar Baru Permas Jaya, di sini.
Ketua Polis Daerah Johor Bahru Selatan, Asisten Komisioner Raub Selamat berkata, tangkapan dibuat susulan laporan polis yang dibuat oleh guru Sekolah Agama di kawasan Taman Mount Austin, di sini pada awal bulan ini yang mendakwa sekolah itu telah dipecah masuk.
“Dua suspek itu ditahan bersama beberapa barang rampasan iaitu enam beg galas pelbagai jenama, LCD projektor, tujuh kad ATM, empat telefon bimbit, empat jam tangan, spanar, pemutar skru dan gunting.
“Penahanan pasangan kekasih ini telah berjaya menyelesaikan 10 kes jenayah yang lain melibatkan kes pecah surau, kes pecah sekolah tadika, kes pecah pejabat dan kes samun,” katanya di sini hari ini.
ANTARA barang rampasan yang dirampas polis susulan penahanan pasangan kekasih yang disyaki terlibat dalam beberapa kes pecah masuk sekolah, pejabat dan surau di sekitar Johor Bahru, Johor.
Raub berkata, hasil semakan rekod jenayah mendapati suspek lelaki terbabit mempunyai dua rekod jenayah lampau berkaitan jenayah dan dadah manakala suspek wanita mempunyai satu rekod kes dadah.

“Polis sedang mengesan beberapa lagi suspek yang terlibat dalam kes berkenaan bagi membantu siasatan,” katanya.
Kes disiasat dibawah Seksyen 457 Kanun Keseksaan. – KOSMO! ONLINE


Sekat eksport telur ke Singapura atasi masalah bekalan
Oleh MOHAMAD FAIZAL HASHIM

15 Disember 2022, 8:43 pm
JOHOR BAHRU – Kerajaan perlu melaksanakan sekatan eksport bekalan telur ke Singapura sebagai salah satu langkah mengatasi masalah bekalan telur di negeri ini yang kritikal.
Pengerusi Jawatankuasa Pertanian, Industri Asas Tani dan Kemajuan Luar Bandar negeri, Datuk Zahari Sarip berkata, langkah menyekat eksport bekalan telur itu adalah di bawah bidang kuasa kerajaan Pusat dan kerajaan negeri tidak mempunyai kuasa untuk berbuat demikian.
Beliau berkata, perkara itu akan dibangkitkan ketika mengadakan pertemuan dengan Menteri Pertanian dan Keterjaminan Makanan, Mohamad Sabu dijangka pada minggu depan.
“Sekiranya ia (ekpsort) dibendung, mungkin Johor tidak akan ada isu kekurangan bekalan telur yang kritikal kerana kita adalah pengeluar utama.
“Sekatan ini tak boleh kita yang buat, itu di peringkat kerajaan Pusat. Jika ada peraturan atau arahan kerajaan seperti dilakukan dalam isu ayam (sekatan eksport), isu ini tidak menjadi kritikal,” katanya,”katanya pada sidang media selepas menyempurnakan pelepasan eksport pertama nanas MD2 ke Jerman di Ladang Nanas Kulim di Ulu Tiram, di sini hari ini.
Zahari mengadakan lawatan ke Kulim (M) Berhad, Ulu Tiram, Johor bagi meninjau proses mengeksport nanas ke luar negara.
Zahari berkata, mengikut data Jabatan Veterinar Negeri Johor, sejak awal tahun hingga September lalu, Johor sepatutnya mengeluarkan sebanyak 1.7 bilion telur bagi menampung keperluan dalam negara selain dieksport ke negara jiran.

Namun begitu, beliau menjelaskan, jumlah itu berkurangan sebanyak 0.4 bilion menjadikan pengeluaran telur di negeri ini berkurangan kepada 1.3 bilion bagi tempoh Januari hingga September lalu.
Beliau berkata, langkah pihak penternak mengurangkan bilangan ayam telur disebabkan peningkatan kos menyebabkan pengeluaran telur ayam di Johor berkurangan daripada yang sepatutnya.  – KOSMO! ONLINE


52 penunggang basikal lajak ditahan, ibu bapa dipanggil
Oleh AZMI NORDIN

15 Disember 2022, 9:21 pm
PETALING JAYA – Seramai 52 penunggang basikal lajak diperiksa menerusi Operasi Penguatkuasaan Basikal Lajak di sekitar jalan PJS 1 hingga PJS 5, pada 1 dan 3 Disember lepas.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, operasi tersebut melibatkan Bahagian Siasatan dan Penguatkuasaan Trafik daerah Petaling Jaya selepas menerima aduan orang awam.
Katanya, 52 penunggang basikal lajak diperiksa sepanjang operasi dilakukan membabitkan individu dari usia sembilan hingga 14 tahun.
“Kami mengeluarkan 11 keping saman Pol 257 di bawah peraturan 42(1)(a) LN 166/59 diikuti 15 buah basikal disita mengikut Seksyen 54 Akta Pengangkutan Jalan 1987 dan tangkapan mengikut Seksyen 112(1)(A) akta yang sama.
“Ibu bapa dan penjaga kepada penunggang basikal lajak telah dipanggil bagi memberi peringatan mengenai tanggungjawab mengawasi dan memastikan keselamatan anak masing-masing,” katanya dalam kenyataan hari ini.
Fakhruddin berkata, Ibu bapa kepada anak yang terlibat dalam kegiatan basikal lajak hingga membahayakan diri dan pengguna jalan raya boleh dikenakan denda mengikut Seksyen 33 Akta Kanak-Kanak 2001.

Sehubungan itu, diingatkan semua pengguna jalan raya terutama penunggang basikal agar mematuhi peraturan jalan raya yang ditetapkan pihak berkuasa.
“Penguatkuasaan lalu lintas akan dijalankan secara berterusan bagi mendidik masyarakat mematuhi peraturan dan undang-undang lalu lintas,” katanya. – KOSMO! ONLINE.


Bekas banduan ditahan miliki dadah
Oleh OTHMAN YAHAYA

15 Disember 2022, 7:57 pm
YAN – Seorang bekas banduan bagaikan tidak serik apabila sekali lagi dicekup kerana disyaki memiliki dadah jenis syabu di Guar Chempedak, dekat sini kelmarin.
Suspek berusia 34 tahun ditahan polis selepas dilihat dalam keadaan mencurigakan kira-kira pukul 1.30 pagi.
Penduduk kampung sebelum itu membuat laporan polis selepas sering melihat individu tersebut berlegar-legar di kawasan itu.
Ketua Polis Daerah Yan, Deputi Superintendan Shahnaz Akhtar Haji berkata, sepasukan anggota kemudian pergi ke lokasi dan berjaya menahan suspek.
“Pemeriksaan pada badan suspek menemui satu peket plastik lut sinar berisi ketulan serbuk kristal disyaki syabu seberat kira-kira 0.5 gram,” katanya di sini hari ini.
Kata beliau, suspek yang baru sahaja dibebaskan dari penjara itu turut mengaku dadah dalam milikannya itu untuk kegunaan sendiri.

“Ujian air kencing suspek juga didapati positif dadah dan dia kini ditahan reman untuk membantu siasatan di bawah Seksyen 12(2) Akta Dadah Berbahaya 1952 dan Seksyen 15 (1) akta sama,” ujarnya.
Terdahulu tular di media sosial seorang lelaki ditahan penduduk Kampung Baru, Guar Cempedak selepas dikesan cuba melakukan pecah rumah di Lorong Langkasuka, dekat sini.
Penduduk kampung dikatakan berjaya menahan lelaki itu dengan bantuan Team Rela Abang Chik Teroi sebelum diserahkan kepada pihak polis. – KOSMO! ONLINE


Elfira Loy dedah lirik lagu tarian Wednesday
Oleh NUR EMIRA SAIZALI

15 Disember 2022, 8:44 pm
PETALING JAYA – Risau terpesong, pelakon Elfira Loy melahirkan rasa bimbang melihat ramai generasi muda melakukan cabaran tarian Wednesday yang kini menjadi ikutan dalam media sosial.
Elfira, 29, dalam satu perkongsian Instagram berpendapat tidak bagus sekiranya membiarkan generasi muda terus hanyut dengan hiburan yang menyesatkan sebegitu.
Hal ini kerana katanya, lagu Bloody Mary yang digunakan sebagai latar tarian tular berkenaan mempunyai maksud berkaitan dengan kepercayaan dan agama lain.
“Sekiranya anda tidak membuat carian dalam Google mengenai lagu tersebut, inilah lirik tarian Wednesday.
“Jika anda rasa bagus untuk menari dan membiarkan budak-budak menari menggunakan lagu tersebut, subhanAllah, terpulang kepada anda,” kata pemilik nama penuh Nurul Elfira Loy Ahmad Sabri itu.
Hasil tinjauan Kosmo! Online, lirik lagu Bloody Mary nyanyian Lady Gaga mengandungi beberapa patah perkataan mengenai agama Kristian dan Jesus.

Sebelum ini, penyanyi Lan Solo menerima kritikan ramai apabila berkongsi video dalam Instagram memaparkan anak perempuannya melakukan cabaran tarian Wednesday.
Rata-rata menasihatkan Lan agar memahami terlebih dahulu maksud setiap bait lirik lagu berkenaan sebelum melakukan cabaran tersebut.
Terdahulu, cabaran tarian Wednesday iaitu watak dalam siri popular Netflix, Wednesday meledak dalam media sosial terutama TikTok sehingga menjadi kegilaan ramai.
Wednesday merupakan drama bersiri lakonan Jenna Ortega yang ditayangkan dalam platform penstriman Netflix sejak November lalu. – KOSMO! ONLINE


MOT akan bertemu pengurusan KTMB dalam masa terdekat
Oleh MOHD. HUSNI MOHD. NOOR

15 Disember 2022, 8:02 pm
PUTRAJAYA – Kementerian Pengangkutan (MOT) akan bertemu dengan pihak pengurusan Keretapi Tanah Melayu Bhd. (KTMB) dalam masa terdekat untuk membincangkan tentang penambahbaikan serta kekerapan perkhidmatan komuter.
Menterinya, Anthony Loke berkata, beliau memahami bahawa KTMB menghadapi pelbagai kekangan operasi disebabkan projek menaiktaraf landasan Landasan Berkembar Lembah Kelang 1 (KVDT1) yang masih belum siap dan KVDT2 yang tergendala.
Beliau berkata, pihaknya juga akan berjumpa dengan pihak pengurusan Terminal Bersepadu Selatan (TBS) untuk membincangkan kesiapsiagaan menguruskan jumlah penumpang yang ramai pada hujung minggu dan musim perayaan.
“Petang tadi, saya meninjau perkhidmatan KTM Komuter dan keadaan di TBS. Saya mengambil tren Komuter dari KL Sentral ke stesen Bandar Tasik Selatan bersama dua pembantu saya.
“Saya menerima banyak maklum balas dari media sosial berkenaan perkhidmatan Komuter dan masalah mencetak Pas Masuk Bas di TBS,” katanya menerusi hantaran di Facebook, hari ini.
Pada 5 Disember lalu, Anthony menyamar sebagai penumpang bagi meninjau operasi transit aliran ringan (LRT) bagi merasai sendiri kesesakan penumpang ketika waktu puncak. – KOSMO! ONLINE


Boleh henti solat fardu, jika berlaku kecurian
Oleh KOSMO!

15 Disember 2022, 7:54 pm
PETALING JAYA – Solat fardu yang sedang dikerjakan, boleh dihentikan sekiranya berlaku kes kecurian barangan milik diri sendiri mahupun jemaah lain.
Menerusi penjelasan oleh pendakwah bebas, Ustazah Asma’ Harun pada hantaran Facebook, beliau memetik beberapa ayat daripada surah al-Quran sekali gus dibolehkan untuk menghentikan solat bagi menyelamatkan nyawa dan harta.
“Semalam ketika di pejabat, ada seorang bertanyakan soalan. Benar, memang ada kes kecurian berlaku di masjid, selalunya mereka mengambil kesempatan ketika jemaah sedang solat. Maka kita perlu pastikan barangan kita berada di tempat yang selamat dan mudah dipantau.
“Jawapan kepada soalan tersebut ialah kita dibolehkan untuk hentikan solat fardu yang sedang ditunaikan sekiranya berlaku kecurian sama ada barang yang dicuri itu milik kita atau orang lain,” katanya hari ini.
Dalam pada itua, Ustazah Asma’ berkata, adalah dibolehkan menghentikan solat fardu apabila melihat orang yang nyawanya dalam keadaan terancam seperti budak terjatuh ke dalam perigi, diserang binatang ganas atau mangsa dipukul oleh penjenayah.
“Begitu juga keadaannya apabila rumah terbakar ketika sedang solat, maka diwajibkan untuk kita berhenti solat dan menyelamatkan harta-harta yang penting. Perkara lain yang dibolehkan untuk berhenti solat termasuklah berlaku kecurian barang walaupun milik orang lain, ibu yang bimbang keselamatan anak kecilnya serta musafir yang bimbang gangguan pencuri.

“Selain itu, membunuh binatang berbahaya seperti lipan, ular atau kala jengking saat memerlukan pergerakan yang banyak, rasa hendak buang air besar atau kecil serta menyahut panggilan ibu bapa (hanya dibenarkan untuk solat sunat, manakala solat fardu tidak dibenarkan kecuali jika ada hal-hal yang membawa mudarat),” ujarnya. – KOSMO! ONLINE


Makruh solat pejam mata, harus jika lalai
Oleh KOSMO!

15 Disember 2022, 8:29 pm
PETALING JAYA – Makruh hukumnya jika sengaja memejamkan mata ketika mendirikan solat, jelas Ustaz Azhar Idrus.
Namun begitu, penceramah selebriti itu berkata, sekiranya kita mudah terbayang serta hilang fokus atau lalai ketika sedang solat maka hukumnya menjadi harus.
“Sekiranya kita saja-saja pejam mata setiap kali solat maka hukumnya makruh, kalau solat sahaja pejam mata itu tidak boleh.
“Tetapi kalau kita tidak pejam mata ketika solat datang macam-macam gambaran serta hilang fokus maka diharuskan untuk memejamkan mata,” ujarnya melalui satu sesi ceramahnya baru-baru ini.
Tambah Azhar lagi, kita sebenarnya disunatkan untuk membuka mata dan melihat ke arah tempat sujud dan melihat jari telunjuk ketika bertahiyat awal dan akhir.
“Kita disunatkan untuk melihat di tempat sujud, tapi kalau kita lihat tempat sujud tu ada gambar Kaabah atau gambar Madinah dan hilang fokus maka eloknya pejamkan mata itu.

“Kalau kita pejam mata, solat kita bertambah baik dan tidak mengganggu iaitu tidak hilang fokus dimaafkan untuk pejam,” ujarnya. – KOSMO! ONLINE.


Jakarta tidak jadi lelong Kepulauan Widi
Oleh KOSMO!

15 Disember 2022, 9:00 pm
JAKARTA – Menteri Koordinator Politik, Undang-undang dan Hal Ehwal Keselamatan Indonesia Mahfud MD kelmarin menyatakan Jakarta tidak akan melelong Kepulauan Widi di Halmahera Selatan, Maluku Utara.
Menurut portal berita Tempo.com semalam, beliau turut mengumumkan bahawa kerajaan secara rasmi membatalkan Perjanjian Perfahaman (MoU) dengan syarikat PT Leadership Islands Indonesia untuk menguruskan kepulauan tersebut.
Kelompok pulau itu, menurut laporan sebelum ini telah ditawarkan di laman web lelongan antarabangsa namun kerajaan telah membatalkan MoU itu kerana menganggap peruntukannya melanggar undang-undang negara.
“Kerajaan akan menggugurkan MoU itu kerana kandungannya mahupun prosedurnya tidak mengikut mana-mana undang-undang sedia ada,” kata Mahfud dalam sidang media pada 14 Disember lalu. – Agensi


Kulit kepala tercabut gara-gara rambut tersangkut pada mesin
Oleh KOSMO!

15 Disember 2022, 6:00 pm
LONDON – Sebahagian kulit kepala seorang lelaki di Britain tercabut dari kepalanya selepas rambutnya tersangkut pada sebuah mesin dalam kejadian ngeri yang berlaku di tempat kerja, lapor portal berita Daily Mirror semalam.
Lelaki yang tidak didedahkan namanya itu dilaporkan bekerja untuk syarikat Caspian Group Limited dan dia mengunjungi syarikat tersebut yang terletak di bandar Scunthorpe.
Bagaimanapun, rambut gaya ekor kudanya tersangkut pada sejenis komponen berputar yang kemudian mengakibatkan muka, kulit kepala dan telinganya tercabut menyebabkannya dirawat selama dua minggu di hospital dan memerlukan pembedahan kulit, lapor saluran berita Grimsby Live.
Mangsa juga terpaksa menjalani pembedahan memotong salah satu jarinya akibat cedera ketika kejadian.
Selepas kejadian itu yang berlaku pada 25 Oktober 2018, satu siasatan dilakukan oleh Eksekutif Kesihatan dan Keselamatan (HSE) dan mendapati ia adalah mesin terpakai yang dibeli pada tahun sebelumnya.
Syarikat itu kemudian mengaku bersalah dan didenda sebanyak £70,000 (RM382,528) selain diperintahkan membayar £13,012 (RM71,106) di Mahkamah Majistret Grimsby. – Agensi


FBI bantu PDRM cekup lelaki miliki pornografi kanak kanak
Oleh Abdul Rahman Razali

15 Disember 2022, 6:59 pm
FBI bantu PDRM cekup lelaki miliki pornografi kanak kanak | 15 MINIT MMTV 15 Disember 2022.


Siti bahagia kembali ke rumah kedua, Indonesia
Oleh MUHAMMAD HAIKAL RAMLI

15 Disember 2022, 6:10 pm
PETALING JAYA – Penyanyi nombor satu negara, Datuk Seri Siti Nurhaliza Tarudin teruja kembali menjejakkan kaki ke Indonesia yang dianggap sebagai rumah keduanya.
Siti, 43, diundang sebagai tetamu istimewa pada konsert akhir program D’Academy ke-5 (DA5) yang dipancarkan secara langsung menerusi stesen televisyen Indosiar, Isnin lalu.
Penyanyi tersohor itu yang turut mengadakan persembahan bersama dua finalis DA5 menyatakan rasa bahagia dapat bersua dengan peminat di republik berkenaan.
“Kebahagiaan saya dapat kembali ke rumah kedua saya, Indonesia. Terima kasih peminat saya di Indonesia,” ujar Siti.
Pemilik nama lengkap Siti Nurhaliza Taruddin itu juga turut meluahkan rasa gembira dan terharu kerana berpeluang mengadakan persembahan bagi program siaran stesen Indosiar.
“Sangat membahagiakan apabila saya dapat bertemu dengan bintang-bintang muda DA5 yang sangat berbakat dan juga peminat serta penonton di Indonesia.

“Alhamdulillah dapat bersama-sama finalis Sridevi dan Eby serta berduet dengan Fildan adalah pengubat rindu saya kepada peminat di Indonesia.
“Terima kasih Indosiar, kepada semua yang menonton dan semoga ada rezeki saya dapat kembali ke negara ini,” katanya dalam hantaran Instagram.
Perkongsian isteri Datuk Seri Khalid Mohamad Jiwa itu dipenuhi dengan komen peminat Indonesia yang menzahirkan rasa gembira dan berpuas hati dengan persembahan Siti.
“Seronok sangat, sanggup tengok sampai habis semata-mata mahu tengok Tok Ti (gelaran Siti) menyanyi. Malaysia perlu bangga mempunyai permata seperti Datuk Siti,” komen seorang peminatnya.
“Persembahan mega yang cukup memukau, kehadiran Datuk Siti menjadikan pentas dangdut lebih gamat persis antarabangsa.
“Nirmala dan Purnama Merindu sentiasa membuatkan saya ingin turut menyanyi sekali. Saya berharap Datuk Siti menjadi juri tetap untuk musim seterusnya,” komen peminat yang lain.
“Berpuas hati dengan kualiti vokal dan persembahan Datuk Siti yang banyak membantu persembahan finalis.
“Finalis perlu bekerja keras untuk berduet dengan Datuk Siti kerana kita semua maklum auranya tidak dapat ditandingi,” komen seorang peminat lagi.
Siti merupakan penyanyi yang sangat popular di rantau Asia sekali gus menjadi artis Malaysia yang paling banyak menerima anugerah.
Pencapaiannya pernah dicatat dalam Malaysia Book of Records pada 2001 dan beliau kekal memegang rekod tersebut sehingga ke hari ini. – KOSMO! ONLINE


PPZ-MAIWP, MyIPO bina surau Kolej Vokasional
Oleh ZULKIFLI MANZOR

15 Disember 2022, 6:46 pm
KUALA LUMPUR – Pusat Pungutan Zakat – Majlis Agama Islam Wilayah Persekutuan (PPZ-MAIWP) hari ini menyerahkan sumbangan RM495,000 bagi pembinaan surau Kolej Vokasional ERT Setapak (KVERTS).
Sumbangan daripada dana wakalah Perbadanan Harta Intelek Malaysia (MyIPO) tersebut bertujuan menggantikan sebuah kelas yang dijadikan surau untuk pelajar lelaki dan surau perempuan yang terletak di asrama dengan kapasiti terhad.
“Melihat kepada keperluan semasa KVERTS, PPZ-MAIWP berkolaborasi bersama MyIPO menyerahkan sumbangan RM495,000 melalui dana wakalah syarikat MyIPO bagi pembinaan surau untuk keselesaan murid dan guru-guru melakukan aktiviti ibadah dan keagamaan.
“KVERTS turut berhasrat agar surau yang bakal dibina ini dapat menjadi sebuah pusat komuniti untuk diadakan pelbagai aktiviti pelajar dan kakitangan. Pembinaan surau ini dijangka siap awal tahun 2024,” kata PPZ-MAIWP dalam satu kenyataan hari ini.
Pengerusi PPZ-MAIWP, Tan Sri Dr. Abdul Aziz Abdul Rahman dalam kenyataan sama memuji keprihatian MyIPO menyalurkan sumbangan yang amat besar untuk menyediakan rumah ibadat yang selesa buat warga KVERTS.
Menurut beliau, bayaran zakat melayakkan mereka mendapat pengembalian semula wang zakat atau Skim Wakalah untuk dimanfaatkan kepada yang memerlukan dan salah satu daripadanya dengan pembinaan surau berkenaan.

Pengerusi MyIPO, Datuk Seri Razali Ibrahim pula berkata, pembinaan surau itu diharap akan memberi keselesaan kepada kakitangan, guru serta pelajar kolej berkenaan untuk melakukan ibadat serta aktiviti kerohanian.
“MyIPO berasa amat berbesar hati kerana menjadi penyumbang utama pembinaan surau ini,” katanya. – KOSMO! ONLINE


Kesungguhan bakal suami buka hati Anita Baharom
Oleh HANISAH SELAMAT

15 Disember 2022, 7:05 pm
PETALING JAYA – Selepas hampir setahun memegang status ibu tunggal, pelakon Anita Baharom sedia bergelar isteri sekali lagi selepas melihat kesungguhan bakal suami, Engku Isyamuddin Tuan Losin yang mahu menjadikannya suri hati.
Katanya, karakter mudah mesra duda berusia 48 tahun itu yang disenangi anak-anaknya juga antara faktor persahabatan mereka diteruskan ke fasa pernikahan pada 22 Disember ini.
“Anak-anak memang rapat dengan Isyamuddin terutama putera nombor dua saya, Iskandar kerana mereka mempunyai minat mendalam dengan sukan bola sepak.
“Puteri sulung dan si bongsu pun bagi lampu hijau apabila saya memaklumkan mengenai perancangan kami mahu mendirikan rumah tangga. Sebelum ini mereka sudah beberapa kali berjumpa.
“Selain solat istikarah, perbincangan dengan anak-anak antara perkara pertama saya lakukan. Alhamdulillah, mereka juga berkongsi kegembiraan ini,” katanya kepada Kosmo! Online.
Menurut pelakon Dunia Baru itu, persiapan hari bahagia yang akan berlangsung di sebuah dewan acara di Subang Jaya, Selangor juga sudah disempurnakan dalam tempoh sebulan.

Tambahnya, tidak timbul isu cepat mencari pengganti arwah suaminya kerana ketika berkawan, mereka langsung tiada berbincang perihal hati dan perasaan.
“Jodoh ajal maut adalah ketentuan Allah dan urusan ke arah mendirikan masjid seakan dipermudahkan walaupun tarikh pernikahan dipilih pada November lalu.
“Apabila bakal suami ajak kahwin, saya sendiri maklumkan enggan menunggu lama.
“Persiapan termasuk urusan dokumen berjalan juga lancar. Ikut perancangan, kami mahu bernikah di masjid tetapi tukar lokasi ke dewan besar kerana mengundang 200 tetamu,” katanya.
Majlis resepsi pasangan itu akan diadakan sehari selepas akad nikah dengan mengundang seramai 500 jemputan.
Dari segi pemilihan tarikh iaitu 22.12.22, Anita, 39, berkata, mereka sepakat memilih kerana menunjukkan nombor yang cantik selain dia dan bakal suami sama-sama menyukai nombor dua.
Ditanya detik pertemuan, Sukan Sea 2017 yang menjadikan Malaysia sebagai tuan rumah mencetuskan perkenalannya dengan Isyamuddin gara-gara dia dan arwah suami ligat mencari tiket perlawanan bola sepak.
“Kebetulan waktu habis ikhtiar, Isyamuddin yang memandu kereta rasmi Sukan Sea lalu di hadapan kami. Saya dengan selamba terus bertanyakan tiket kepadanya.
“Selepas itu kami hanya ‘follow’ media sosial masing-masing. Arwah suami pun tahu tetapi setakat jadi pengikut saja sampailah dia dapat berita arwah meninggal dunia.
“Selepas edah ada beberapa kali keluar makan ditemani anak-anak hingga akhirnya bulan lalu dia menyuarakan hasrat menjadikan saya isterinya,” kongsi Anita yang akan memperincikan butiran lain pada hari pernikahan.
Terdahulu, suami Anita yang juga bekas penerbit program TV3, Allahyarham Mohd. Ismadi Ismail menghembuskan nafas ketika tidur pada 1 Januari lalu.
Perkahwinan Anita dengan Mohd. Ismadi dikurniakan tiga cahaya mata, Syifa Dhia Nurina, 15, Mohamad Dhia Iskandar, 11, serta Mohamad Dhia Mikail, 8. – KOSMO! ONLINE


Eslite Spectrum Kuala Lumpur tarikan baharu pengunjung, peminat buku
Oleh SITI A'ISYAH SUKAIMI

15 Disember 2022, 6:41 pm
KUALA LUMPUR – Kedai buku mega Taiwan, Eslite Spectrum Kuala Lumpur yang bakal dibuka sepenuhnya Sabtu ini di The Starhill, Bukit Bintang di sini, menjadi satu lagi tarikan baharu pengunjung bukan hanya kepada peminat buku.
Tidak hanya memfokuskan jualan buku semata-mata, Eslite Spectrum Kuala Lumpur turut menampilkan pelbagai jualan barangan gaya hidup seperti produk kecantikan dan penjagaan diri, rumah, hobi dan permainan serta gajet di samping fesyen, makanan dan minuman.
Pengerusi Eslite Spectrum Corporation, Mercy Wu berkata, Eslite Spectrum yang diasaskan oleh bapanya pada 1989 menampilkan kedai buku digabungkan pelbagai elemen seperti seni dan kraf, tempat pameran dan forum selain kafe menyajikan makanan dan minuman.
“Bapa saya berpesan, kita tidak hanya membuka kedai buku semata-mata, tetapi ia perlu diperluaskan dengan meletakkan pelbagai elemen berbeza. Jadi inilah model perniagaan kami apabila terdapatnya (jualan kedai) antaranya fesyen pakaian, makanan dan minuman selain kraf ditampilkan oleh Eslite Spectrum.
“Selain itu, Kuala Lumpur juga merupakan cawangan pertama Eslite Spectrum di Asia Tenggara selepas ia mendapat sambutan di Taipei, Taiwan; Hong Kong dan Suzhou, China, malah kita mempunyai cawangan di Tokyo, Jepun,” katanya pada majlis pratonton Eslite Spectrum Kuala Lumpur bersama media di sini hari ini.
Mercy pada majlis pratonton media sempena pembukaan Eslite Spectrum Kuala Lumpur di The Starhill, Bukit Bintang, Kuala Lumpur. – FOTO/ SHIDDIEQIIN ZON
Ujarnya lagi, sempena pembukaan pada Sabtu ini, kedai-kedai jualan di Eslite Spectrum Kuala Lumpur akan beroperasi sehingga pukul 1 pagi.

Dalam pada itu, Mercy berkata, antara tarikan kedai-kedai di situ termasuk ribuan produk buatan Taiwan, kopi gourmet selain jualan kraf dan fesyen, malah lebih 30 acara seminar pengarang dan penulis tempatan serta persembahan muzik turut disediakan sempena pembukaannya.
Untuk acara pada Ahad ini, turut berlangsung perkongsian oleh angkasawan negara, Datuk Dr. Sheikh Muszaphar Shukor Sheikh Mustapha pada pukul 8 malam selain pelbagai lagi panel jemputan dari Taiwan dan Malaysia.
Pengunjung turut berpeluang menghayati 40 lukisan asli, tiga cetakan dan dua karya arca besar oleh Jimmy Liao dipamerkan di Eslite Spectrum Kuala Lumpur bermula sekarang sehingga Februari 2023. – KOSMO! ONLINE


Dua lelaki ‘kantoi’ buat laporan palsu disamun
Oleh ISKANDAR SHAH MOHAMED

15 Disember 2022, 7:24 pm
KUALA LANGAT – Helah dua lelaki membuat laporan polis palsu kononnya disamun penjenayah bermotosikal memakan diri apabila dicekup polis sekitar daerah ini, baru-baru ini.
Kedua-dua lelaki tempatan berusia 36 dan 27 tahun itu yang ditahan 8 Disember dan kelmarin bertindak sedemikian hanya kerana mahu mengelak membayar denda kepada Jabatan Pendaftaran Negara (JPN) kerana kehilangan kad pengenalan.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, kes pertama melibatkan seorang pemandu lori mendakwa disamun dua lelaki bermotosikal bersenjatakan parang di hadapan kedai makan di Jalan Bunga Pekan 2, Banting, di sini.
Katanya, barangan yang disamun antaranya dokumen pengenalan diri, telefon bimbit dan sejumlah wang tunai.
“Kes terbaharu pula melibatkan seorang operator kilang yang turut mendakwa beg mengandungi dokumen pengenalan diri di samun di lampu isyarat Bandar Mahkota Banting .
“Hasil siasatan polis bagaimanapun mendapati kedua-duanya itu membuat laporan polis palsu.

“Mereka kemudiannya diberkas bagi tindakan lanjut mengikut Seksyen 182 Kanun Keseksaan,” katanya dalam kenyataan hari ini.
Jelas Ahmad Ridhwan, setakat ini pihaknya sudah menerima lima laporan palsu berkaitan kes samun pada tahun ini.
“Siasatan lanjut polis mendapati bahawa kejadian samun yang dilaporkan pengadu sebenarnya tidak berlaku.
“Faktor utama laporan itu dibuat bertujuan mengelak diri dikenakan denda oleh JPN kerana kehilangan kad pengenalan,” katanya.
Sehubungan itu, Ahmad Ridhwan menasihatkan orang ramai tidak sewenangnya membuat laporan palsu demi kepentingan diri dan turut menganggu polis menjalankan siasatan terhadap kes lain. – KOSMO!ONLINE


Mangsa letupan tong gas jalani pembedahan di HPP esok
Oleh SITI NUR MAS ERAH AMRAN

15 Disember 2022, 7:18 pm
SEBERANG PERAI – Bakal pengantin yang dilaporkan melecur hampir seluruh badan selepas terkena letupan tong gas petroleum cecair (LPG) di rumahnya di Taman Sena Permai, Pokok Sena di sini kelmarin akan menjalani pembedahan esok.
Adik mangsa, Muhammad Azib Muhamad, 25, berkata, kakaknya, Siti Hajar Hanis Muhamad, 26, telah dipindahkan ke Hospital Pulau Pinang (HPP) dari Hospital Seberang Jaya (HSJ) kira-kira 7 petang semalam.
SITI Hajar akan menjalani pembedahan di HPP, George Town di sini esok.
Menurutnya, prosedur yang bakal dijalankan bertujuan membuang kulit kakaknya, yang 70 peratus melecur susulan insiden terbabit.
“Doktor memaklumkan bahawa kulit yang masih elok akan ditampal di tempat yang melecur dan ia akan dilaksanakan secara berperingkat.
“Ini ekoran kulit yang elok hanya ada dalam 30 peratus sahaja dan proses membuang kulit yang mati juga rumit dan perlu dilakukan dengan teliti.
“Kakak akan ditidurkan sepanjang prosedur terbabit yang dijangka berlangsung dalam tempoh empat hingga lima bulan,” katanya ketika dihubungi Kosmo! di sini hari ini.

Kejadian pada pukul 8 pagi itu berlaku semasa mangsa mahu menggoreng ikan sebelum gas memasak tersebut tiba-tiba meletup sehingga memusnahkan rumah teres dua tingkat berkenaan. – KOSMO! ONLINE


Kanak-kanak lelaki maut selepas kepalanya terjulur keluar dari bas
Oleh KOSMO!

15 Disember 2022, 7:00 pm
BANDAR RAYA MEXICO – Seorang kanak-kanak lelaki berusia tujuh tahun di Mexico maut selepas menjulurkan kepalanya keluar dari tingkap bas sebelum terlanggar sebatang tiang, lapor akhbar Mirror UK semalam.
Mangsa sedang dalam perjalanan bersama keluarganya ke Mexico pada Ahad lalu dan ia berlaku di salah sebuah jalan raya di kawasan kejiranan Quinta Maria di bandar Veracruz.
Menurut saksi kejadian, budak itu menjulurkan kepalanya ke luar tingkap bas dan dilanggar sebatang tiang lampu ketika ia dipandu menghampiri tepi jalan raya tersebut.
Mangsa dilaporkan meninggal dunia di lokasi kejadian dan mayatnya ditinggalkan di belakang bas tersebut manakala pasukan paramedik kemudian mengesahkan kematian mangsa.
Bagaimanapun, pemandu bas telah melarikan diri dari tempat kejadian sebaik sahaja polis tiba dan insiden tersebut mengundang kritikan daripada netizen dengan ramai pengguna di media sosial mengkritik ibu bapa kanak-kanak tersebut.
“Itulah sebabnya ibu bapa harus sentiasa mengajar anak-anak mereka supaya tidak menjulurkan kepala ketika mereka menaiki bas,” kata seorang netizen. – Agensi


Melaka tolak 50 permohonan lanjutan milikan tanah di empangan
Oleh MUHAMMAD SHAHIZAM TAZALI

15 Disember 2022, 7:29 pm
MELAKA – Kerajaan negeri tidak meluluskan 50 permohonan lanjutan tempoh pemilikan tanah berhampiran Empangan Durian Tunggal, Alor Gajah supaya kawasan itu terus membekalkan air untuk kegunaan rakyat Melaka.
Ketua Menteri, Datuk Seri Sulaiman Md. Ali berkata, tanah yang dipohon itu terletak dalam lingkungan 500 meter dari kawasan tadahan air tersebut.
Jelasnya, mengikut Seksyen 90A, Seksyen 197 dan Seksyen 76 Kanun Tanah Negara, kawasan dalam jarak 500 meter tidak boleh dibangunkan kerana dibimbangi mendatangkan pencemaran air.
“Mana-mana tadahan air ini mesti dipulihara dan kualiti air mesti dijaga, sebab kawasan sekitar empangan diwartakan sebagai kawasan sensitif alam sekitar tahap satu (KSAS 1) oleh Jabatan Perancangan Bandar dan Desa menerusi Rancangan Struktur Negeri 2035.
“Mengikut warta tersebut, aktiviti pertanian yang bersempadanan dengan jarak 500 meter dari empangan adalah sama sekali tidak dibenarkan,” katanya.
Beliau berkata demikian dalam ucapan penggulungan penangguhan Sidang Dewan Undangan Negeri (DUN) Melaka di Seri Negeri, Ayer Keroh di sini, hari ini.

Tambah Sulaiman, Badan Kawal Selia Air (BKSA) menerima sebanyak 72 permohonan ulasan untuk lanjutan tempoh pajakan tanah setakat Mei lalu.
Katanya, daripada jumlah itu sebanyak 50 permohonan berada pada jarak lima hingga 500 meter dari gigi air, sementara 22 lagi akan dipertimbangkan kerana jarak yang sesuai dari empangan. – KOSMO! ONLINE


Isu pelajar dibuli sudah diambil tindakan – KPM
Oleh MOHD. HUSNI MOHD. NOOR

15 Disember 2022, 5:10 pm
PUTRAJAYA – Kementerian Pendidikan (KPM) sudah mengambil tindakan perlu berhubung isu buli membabitkan seorang pelajar sekolah seperti dibangkitkan Perdana Menteri sebelum ini.
Menterinya, Fadhlina Sidek berkata, kes berkenaan sudah berada dalam pemerhatian KPM malah segala tindakan perlu juga sudah dilakukan.
Beliau bagaimanapun memaklumkan bahawa tidak boleh mendedahkan secara terperinci apa tindakan yang sudah diambil terhadap isu berkenaan.
“Kami tidak boleh dedahkan kerana soal keselamatan dan menghormati permintaan keluarga,” katanya pada sidang akhbar khas di sini, hari ini.
Ujar beliau, sudah menjadi keutamaan KPM selama ini iaitu melindungi pelajar sekolah daripada kejadian buli.
Sebelum ini, Perdana Menteri, Datuk Seri Anwar Ibrahim memaklumkan menerima sepucuk surat daripada seorang pelajar dikenali sebagai Tejess Kanakaraju yang mendakwa menjadi mangsa buli sekumpulan individu di sekolah.

Menerusi surat itu, pelajar itu mendakwa gurunya turut bersifat rasis dan dia mahu Anwar menghentikan budaya rasis tersebut.
Susulan itu, Anwar telah meminta KPM supaya menyiasat perkara itu dengan kadar segera. – KOSMO! ONLINE


LRI pasang sistem solar demi lestarikan alam sekitar
Oleh SITI NUR MAS ERAH AMRAN

15 Disember 2022, 5:09 pm
SEBERANG PERAI – Lam Research International Sdn Bhd (LRI) melancarkan inisiatif tenaga solar yang berpotensi mengurangkan pelepasan karbon dioksida sebanyak 2,000 tan setahun.
Pembekal global bagi peralatan dan perkhidmatan fabrikasi wafer inovatif kepada industri semikonduktor itu turut menyasarkan matlamat untuk melestarikan penggunaan tenaga solar menjelang 2030 sekali gus mencapai aspirasi pelepasan sifar bersih pada tahun 2050.
Naib Presiden Korporat Pembuatan, Mike Snell berkata, projek terbabit dimulakan sejak Mac lalu dan dijangka siap sepenuhnya hujung bulan ini.
“Secara keseluruhannya, lebih 5,700 panel solar photovoltaik dipasang secara berperingkat yang berperanan untuk menjana tenaga daripada cahaya matahari secara langsung.
“Gabungan tenaga yang dijana daripada kemudahan panel solar yang dipasang boleh mencapai kecekapan proses penukaran tenaga cahaya kepada tenaga elektrik sebanyak 21.7 peratus sekali gus bakal menghasilkan 3,000 megawatt-jam (MWj) tenaga solar setiap tahun.
“Kami percaya usaha ini dapat mengurangkan pelepasan karbon dioksida sekali gus melestarikan alam sekitar untuk masa depan lebih baik,” katanya kepada pemberita menerusi ucapan secara maya di Batu Kawan di sini hari ini.

Perasmian program berkenaan dirasmikan Ketua Menteri, Chow Kon Yeow. Hadir sama ialah Pengarah Urusan dan Pengurus Besar LRI, Soon K. Kuek.
Dalam pada itu, Kon Yeow berkata, pihaknya menyambut baik usaha LRI yang dijangka dapat memberi impak meluas di negeri ini meliputi pelbagai aspek daripada kesan limpahan ekonomi, penyetempatan rantaian bekalan dan kemahiran tenaga kerja teknikal.
“Pelaburan LRI menerusi projek panel solar ini amat membanggakan sekali selaras dengan misi kerajaan negeri untuk menjadikan Pulau Pinang sebagai hab pembuatan hijau di rantau ini,” katanya. – KOSMO! ONLINE


Ibu, anak ditangkap miliki ekstasi bernilai RM171,270
Oleh CHERINE JON

15 Disember 2022, 5:47 pm
SIBU – Seorang wanita dan anak lelakinya ditahan kerana disyaki terbabit dalam kegiatan pengedaran dadah di sini, dengan memiliki dadah jenis ekstasi dianggarkan bernilai RM171,270.
Ketua Polis Daerah Sibu Asisten Komisioner Zulkipli Suhaili berkata anak beranak berusia 53 dan 28 tahun itu ditahan oleh sepasukan polis dari Bahagian Siasatan Jenayah Komersil Ibu Pejabat Polis Daerah (IPD) Sibu di sebuah rumah di Jalan Keranji, kira-kira pukul 5.30 petang semalam.
“Hasil pemeriksaan yang dijalankan telah menjumpai 99 peket plastik bertulisan ‘Juice Master’ disyaki berisi dadah jenis ekstasi dianggarkan seberat 3.42 kilogram dan 18 biji pil warna merah jambu disyaki pil ekstasi dengan anggaran berat kasar 5.90 gram,” katanya dalam kenyataan, hari ini.
Beliau menambah ujian saringan air kencing yang dijalankan turut mendapati suspek lelaki positif dadah jenis Methamphetamine dan Amphetamine manakala suspek wanita negatif.
Justeru, Zulkipli berkata anak beranak itu ditahan di bawah Seksyen 39B Akta Dadah Berbahaya (ADB) 1952 dan Seksyen 15(1) ADB 1952.
Katanya suspek lelaki akan direman selama tujuh hari bermula hari ini manakala suspek wanita direman tiga hari bagi membantu siasatan. – KOSMO! ONLIEN


KPM akan meneruskan dasar pendidikan sedia ada
Oleh MOHD. HUSNI MOHD. NOOR

15 Disember 2022, 5:37 pm
PUTRAJAYA – Dasar pendidikan sedia ada termasuk Transformasi Pendidikan yang diperkenalkan oleh pentadbiran sebelum ini, akan diteruskan oleh Kementerian Pendidikan (KPM).
Menteri Pendidikan, Fadhlina Sidek berkata, bukan hanya diteruskan malah, dasar itu akan ditambah baik dengan proses penyampaian bagi menjamin kecekapan dan keberkesanannya.
Beliau berkata, pihaknya mendapati ada beberapa penambahbaikan dari aspek proses penyampaian dan perkhidmatan pendidikan yang perlu dilaksanakan.
“Aspirasi KPM sudah cukup jelas iaitu setiap perkara yang hendak diputuskan perlu diteliti dan dikaji secara berhemah dan budaya ini akan terus dibawa dalam KPM,” katanya pada sidang akhbar khas di sini, hari ini.
Dalam perkembangan lain, Fadhlina berkata, kementerian juga akan membuat semakan semula terhadap silibus pembelajaran tahap satu seperti desakan pakar pendidikan sebelum ini.
Sebelum ini, media melaporkan bahawa, pakar pendidikan berpendapat silibus pembelajaran murid sekolah rendah tahap satu sepatutnya mengambil kira tahap kemampuan kanak-kanak dan tidak terlalu sukar sehingga membebankan.

Dalam pada itu, Fadhlina berkata, adalah menjadi hasrat beliau untuk melihat murid ceria, guru bahagia, sekolah bitara dan negara sejahtera malah, perkara itu akan diberi keutamaan oleh kementeriannya.
“Justeru, KPM akan mempertingkatkan kerjasama dengan semua pihak termasuk Persatuan Perkhidmatan Perguruan Kebangsaan Malaysia (NUTP), Majlis Pengetua Sekolah Malaysia (MPSM), Persatuan Guru Besar Malaysia (PGBM) bagi mendapatkan pandangan serta input bagi memastikan hasrat ini tercapai,” katanya. – KOSMO! ONLINE


Anggota polis maut digilis selepas rempuh penghadang jalan
Oleh MOHD. HUSNI MOHD. NOOR

15 Disember 2022, 5:52 pm
PUTRAJAYA – Seorang anggota polis maut selepas motosikal ditunggangnya merempuh penghadang jalan lalu digilis kenderaan lain dalam kejadian di Kilometer 37.7 Lebuh Raya Utara Selatan Hubungan Tengah (ELITE) awal pagi tadi.
Ketua Polis Daerah Sepang, Asisten Komisioner Wan Kamarul Azran Wan Yusof berkata, dalam kejadian kira-kira pukul 6 pagi itu, mangsa yang maut dikenali sebagai Amirul Faiz Mohammad Ali dan berkhidmat sebagai Prowler Istana Negara, Ibu Pejabat Polis Kontinjen Kuala Lumpur.
“Siasatan awal mendapati, mangsa datang dari arah Melaka dan dalam perjalanan menghala ke Jalan Duta sebelum motosikal jenis SYM dinaikinya hilang kawalan dan terlanggar besi penghadang jalan,” katanya dalam kenyataan hari ini.
Beliau berkata, akibat perlangaran itu, mangsa telah terjatuh di atas jalan di lorong paling kanan dan disyaki telah digilis oleh kenderaan lain yang tidak sempat mengelak.
“Mangsa disahkan meninggal dunia di tempat kejadian oleh pihak ambulan dari Klinik Kesihatan Dengkil.
“Mayat mangsa kemudiannya di hantar ke Hospital Putrajaya untuk tujuan bedah siasat dan kes disiasat di bawah Seksyen 41 (1) Akta Pengangkutan Jalan 1987,” ujar beliau. – KOSMO! ONLINE


KPM mahu kurangkan birokrasi guru, murid dan kementerian
Oleh MOHD. HUSNI MOHD. NOOR

15 Disember 2022, 5:27 pm
PUTRAJAYA – Kementerian Pendidikan (KPM) akan memberi tumpuan kepada tujuh teras utama terutama bagi mengemudi sistem pendidikan negara dalam Kerajaan Perpaduan.
Menterinya, Fadhlina Sidek berkata, ia termasuk menjadikan komunikasi antara kementerian dan sekolah lebih cekap dan telus.
Beliau berkata, bagi mengurangkan kesenjangan birokrasi dalam urusan guru dan murid maka aduan, cadangan dan pertanyaan boleh dikemukakan terus melalui pelbagai saluran rasmi yang disediakan KPM termasuk Sistem Pengurusan Aduan Awam (SISPAA), AduBuli dan Kaunter Khidmat Pelanggan.
“Saya akan memastikan laporan berkaitan akan diambil tindakan,” katanya pada sidang media khas di sini hari ini.
Dalam pada itu, katanya, teras kedua pula akan memberi penekanan kepada aspek karamah insaniah melalui pembentukan adab, akhlak dan integriti.
Ujar beliau, penekanan itu penting bagi mewujudkan suasana harmoni yang akan menghindari gejala negatif seperti gangguan seksual, buli, ekstremisme, gengsterisme dan vandalisme.

“Teras ketiga pula akan memberi perhatian terhadap isu kemiskinan multi dimensi murid daripada keluarga B40 termasuklah dari aspek malnutrisi, peranti dan ruang pembelajaran.
“Saya akan bekerjasama rapat dengan kementerian yang berkaitan dalam memastikan isu kemiskinan keluarga yang memberi impak langsung kepada pendidikan anak-anak dapat dibantu dengan wajar,” katanya.
Fadhlina berkata, teras keempat adalah memberi perhatian kepada isu keciciran pendidikan serta masalah literasi dan numerasi supaya kesenjangan pendidikan yang wujud dapat dirapatkan.
“Kelima pula akan memberi fokus kepada kebajikan guru kerana guru adalah teras utama keberkesanan penyampaian pendidikan.
“Oleh itu, saya akan memastikan mereka diberi sokongan profesional berterusan yang sewajarnya dan memberi tumpuan kepada kebajikan termasuk tekanan yang dihadapi oleh guru disebabkan beban tugas dan berjauhan daripada pasangan.
Jelasnya lagi, teras keenam akan memberi tumpuan kepada usaha mengubahsuai dan menaik taraf sekolah-sekolah yang mempunyai bangunan daif, terutamanya di Sabah dan Sarawak.
Manakala, teras ketujuh pula meningkatkan keupayaan pendidikan digital di sekolah termasuk mengadakan libat urus bersama agensi pusat bagi meningkatkan keupayaan pendidikan digital di institusi pendidikan bawah KPM.
“Saya akan mengarahkan KSU untuk melihat perkara ini. KPM akan mengemukakan cadangan yang bersesuaian untuk pertimbangan Jemaah Menteri,” katanya.-KOSMO! ONLINE


Kerajaan alukan penglibatan NGO berdepan bencana
Oleh EDDY AQMAL MOHAMED HAMIDI

15 Disember 2022, 5:43 pm
PUCHONG – Penglibatan sukarelawan dalam kalangan badan bukan kerajaan (NGO) adalah amat dialu-alukan kerajaan terutamanya ketika negara sedang berhadapan dengan pelbagai bentuk bencana.
Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd. Ali berkata, keterlibatan mereka melalui platform Rakan Nadma adalah amat bermakna termasuk dalam tempoh negara berhadapan Monsun Timur Laut (MTL) yang dijangka berlarutan sehingga Mac tahun depan.
“Kerajaan amat mengalu-alukan penglibatan badan sukarela dalam gerak kerja pengurusan bencana dan adalah menjadi hasrat agar kerjasama semua pihak dapat diselaraskan secara strategik untuk mencapai matlamat yang optimum.
“Fokus adalah untuk memastikan bantuan yang bertepatan dapat disalurkan kepada golongan sasar melalui mekanisme penyampaian yang teratur dan berkesan,” katanya pada satu sidang akhbar di Markas Pasukan Smart di sini hari ini.
Terdahulu, Armizan hadir dalam pertemuan khas bersama barisan pimpinan NGO, aktivis dan sukarelawan yang banyak membantu Agensi Pengurusan Bencana Negara (Nadma) dalam melaksanakan fungsi berhadapan dengan pelbagai bentuk bencana.
Menurut Armizan, Rakan Nadma yang dirintis sejak 2017 merupakan platform rangkaian kerjasama dalam menggembleng usaha ketika pengurusan bencana khususnya memberikan bantuan kepada golongan sasar yang terkesan.

“Setakat ini, sebanyak 147 buah badan sukarela telah mendaftar di bawah Rakan NADMA dan sesi perjumpaan hari ini diadakan dengan objektif untuk mengiktiraf pihak-pihak yang terlibat sekali gus menjadi pemangkin untuk mendapatkan syor dan pandangan mereka bagi
meningkatkan tahap kesiapsiagaan serta ketahanan negara dalam pengurusan bencana.
“Selain itu, Nadma juga menggerakkan usaha penglibatan masyarakat melalui pendekatan Pengurusan Risiko Bencana Berorientasikan Komuniti (CBDRM) yang pada tahun ini telah melibatkan seramai 22,991 peserta dari pelbagai latar komuniti,” ujar beliau.
Dalam pada itu, Armizan berkata, setakat semalam, seramai 12,097 mangsa banjir daripada 3,344 keluarga telah dipindahkan ke 162 pusat pemindahan sementara (PPS) di 11 negeri di seluruh negara sejak bermulanya MTL pada awal November lalu.
“Setakat 8 pagi tadi pula, seramai 2,513 mangsa melibatkan 762 keluarga masih berada di 20 PPS yang sedang beroperasi di lima buah negeri.
“Jumlah ini bagaimanapun dijangka meningkat apabila episod kedua Luruan Monsun MTL kali ini diramalkan berlaku bermula 17 hingga 21 Disember ini yang akan membawa fenomena hujan lebat, laut bergelora dan angin kencang secara berterusan,” jelas beliau. – KOSMO! ONLINE


Dua pengedar dadah warga Thailand dicekup
Oleh ROHANA ISMAIL

15 Disember 2022, 5:57 pm
PASIR MAS – Dua lelaki warga Thailand yang dipercayai pengedar dadah ditahan anggota Batalion 9 Pasukan Gerakan Am (PGA) dalam serbuan di sebuah rumah sewa di Kampung Rahmat Lubok Setol, Rantau Panjang dekat sini semalam.
Dalam serbuan pukul 10.30 pagi itu, anggota PGA turut merampas sepucuk pistol jenis ‘Revolver Smith and Wesson .38’ dan 164 biji pil kuda selepas menahan kedua-dua suspek yang berusia 20 dan 30-an itu.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, semasa serbuan itu dijalankan, berlaku pergelutan antara anggota PGA dan suspek sehingga menyebabkan anggota bertugas cedera pada bahagian dahi.
Menurutnya, selain pistol dan pil kuda, PGA turut merampas 25 biji peluru hidup selepas melakukan pemeriksaan di dalam rumah berkenaan.
“Rampasan pil kuda itu dianggarkan berjumlah RM1,640. Hasil siasatan mendapati, suspek sudah dua tahun terlibat dalam aktiviti pengedaran dadah.
“Sepanjang tempoh itu, mereka menyewa rumah berkenaan untuk menjalankan kegiatan pengedaran dadah,” katanya pada sidang akhbar di Ibu Pejabat Polis Dearah (IPD) Pasir Mas di sini hari ini.

Mohd. Nasaruddin memberitahu, berdasarkan soal siasat terhadap suspek, mereka mengakui bahawa pistol tersebut digunakan untuk mempertahankan diri semasa melakukan kegiatan pengedaran dadah.
Katanya, selain itu, salah seorang suspek juga mempunyai sejarah lampau apabila pernah ditembak akibat dendam satu ketika dahulu.
Ujarnya, kes disiasat mengikut Seksyen 8 Akta Senjata Api (Penalti Lebih Berat) 1971, Seksyen 8a Akta Senjata Api 1960, Seksyen 332 Kanun Keseksaan dan Seksyen 6(1) Akta Imigresen 1959/63 (Pindaan 2002).
Tambah Mohd. Nasaruddin, mereka turut disiasat di bawah Seksyen 39A (1) Akta Dadah Berbahaya 1952 dan Seksyen 12(3) akta sama. – KOSMO! ONLINE


Mahkamah: Remaja mengaku bersalah aniaya adik perempuan
Oleh TENGKU DANISH BAHRI TENGKU YUSOFF

15 Disember 2022, 5:13 pm
KUALA TERENGGANU – Seorang remaja lelaki berusia 18 tahun dihadapkan ke Mahkamah Sesyen di sini hari ini atas dua pertuduhan merogol adik perempuan kandungnya pada tujuh bulan lalu.
Penganggur tersebut membuat pengakuan bersalah sebaik pertuduhan terhadapnya dibacakan di hadapan Hakim Nooriah Osman.
Mahkamah kemudiannya menetapkan 18 Januari tahun depan sebagai tarikh pendengaran fakta kes dan jatuh hukum terhadap tertuduh.
Berdasarkan pertuduhan pertama, remaja lelaki itu didakwa merogol adik perempuan kandungnya berusia 15 tahun di sebuah rumah di Kuala Nerus pada pukul antara 2 petang dan 3 petang, Mei lalu.
Dia didakwa mengulangi perbuatan terkutuk itu ke atas mangsa di lokasi sama pada pukul 3.30 petang, 5 November lalu.
Tertuduh didakwa mengikut Seksyen 376(3) Kanun Keseksaan yang memperuntukkan hukuman penjara lapan sehingga 30 tahun serta sebat tidak kurang 10 sebatan jika sabit kesalahan.

Mahkamah tidak membenarkan tertuduh diikat jamin.
Pendakwaan dikendalikan Timbalan Pendakwaraya Intan Nor Hilwani Mat Rifin manakala tertuduh pula tidak diwakili peguam. – KOSMO! ONLINE


Guna dron siasat aktiviti seleweng diesel dalam ladang ternakan
Oleh ISWAN SHAFIQ ISA

15 Disember 2022, 5:34 pm
SEBERANG PERAI – Kementerian Perdagangan Dalam Negeri dan Kos Sara Hidup (KPDN) negeri berjaya menumpaskan satu kegiatan penyelewengan diesel bersubsidi yang berselindung di sebalik ladang ternakan di Valdor, Simpang Ampat, di sini hari ini.
Pengarahnya, S. Jegan berkata, ini susulan satu serbuan yang dilakukan oleh sepasukan anggota KPDN negeri terdiri daripada 11 orang penguatkuasa kira-kira pukul 11 pagi tadi.
Menurutnya, terdahulu, pihaknya berjaya menahan seorang pemandu lori warga tempatan berusia 31 tahun semasa memindahkan diesel dari tangki sebuah lori tanah seberat 12 tan ke dalam tangki plastik di lokasi berkenaan.
“Pemeriksaan lanjut mendapati, terdapat 18 buah tangki plastik berkapasiti 1,000 liter setiap satu di situ dengan sebahagian besarnya berisi diesel.
“Secara keseluruhannya, pihak KPDN Pulau Pinang berjaya merampas dan menyita dua buah lori iaitu masing-masing sebuah lori tanah seberat 12 dan tiga tan serta diesel sebanyak 10,400 liter.
“Turut dirampas adalah kesemua 18 unit tangki plastik tersebut, dua unit motor pam selain masing-masing satu unit pam hos dan telefon mudah alih dengan nilai keseluruhan rampasan dan sitaan berjumlah RM92,560,” katanya kepada pemberita di sini.

Dalam pada itu, Jegan berkata, pihaknya mengambil masa selama seminggu untuk menjalankan risikan memandangkan lokasi serbuan itu terletak di kawasan yang agak terpencil.
Justeru katanya, khidmat dron terpaksa diguna pakai bagi melancarkan penyiasatan di kawasan ladang ternakan itu yang pemiliknya dipercayai mempunyai pertalian persaudaraan dengan individu yang dipercayai terlibat dengan penyelewengan diesel bersubsidi terbabit.
“Kes disiasat di bawah Akta Kawalan Bekalan 1961 yang jika sabit kesalahan boleh dikenakan penalti sehingga RM1 juta atau penjara tiga tahun atau kedua-duanya sekali bagi kesalahan pertama.
“Sementara itu, bagi kesalahan kedua dan seterusnya pula, seseorang individu itu boleh didenda tidak melebihi RM3 juta atau penjara tidak lebih lima tahun atau kedua-duanya sekali jika sabit kesalahan,” ujar beliau. – KOSMO! ONLINE


Pengawal keselamatan tertembak diri sendiri
Oleh KOSMO!

15 Disember 2022, 5:00 pm
BANGKOK – Seorang pengawal keselamatan sebuah lapangan terbang di wilayah Phetchaburi, Thailand maut akibat tertembak diri sendiri dengan menggunakan sepucuk pistol ketika berada di rumahnya, lapor portal berita Thaiger semalam.
Anggota-anggota dari Balai Polis Cha-am dan para petugas perubatan dari Hospital Cha-am bergegas ke rumah mangsa selepas dimaklumkan mengenai kejadian tersebut dan menemui mayat pengawal keselamatan tersebut.
Mangsa dikenali sebagai Sookpreeda, 43, yang memakai pakaian seragam pengawal keselamatan terbaring dalam keadaan yang berlumuran darah di depan rumahnya.
Peluru itu didapati menembusi kening kanan mangsa, manakala polis menemui sepucuk pistol berbentuk pen bersama sebungkus peluru berdekatan dengan mayatnya.
Ibu Sookpreeda memberitahu polis bahawa keluarga itu sedang menonton televisyen di dalam rumah apabila mendengar bunyi tembakan diikuti suara jeritan daripada anaknya.
Dia dan suami bergegas untuk melihat apa yang berlaku sebelum mendapati pengawal keselamatan tersebut sudah mati dan pasangan itu berkata bahawa anak mereka sedang bersiap untuk kerja syif malam di lapangan terbang.

Polis berpendapat bahawa Sookpreeda mungkin menundukkan badan untuk mengikat tali kasutnya sebelum pistol itu terjatuh dari poketnya ke lantai.
Mayat mangsa akan dihantar ke institut perubatan forensik untuk bedah siasat bagi menentukan punca kematian. – Agensi


Banjir: Hulu Terengganu pulih, Kuala Terengganu pula terjejas
Oleh MOHD AZLI ADLAN

15 Disember 2022, 4:58 pm
KUALA TERENGGANU – Daerah Hulu Terengganu yang dilanda banjir semalam pulih sepenuhnya sebentar tadi.
Jurucakap Sekretariat Jawatankuasa Pengurusan Bencana Negeri (JPBN) Terengganu berkata, kesemua mangsa yang sebelum ini ditempatkan di pusat pemindahan sementara (PPS) Balai Raya Kampung Kemat telah dibenarkan pulang rumah masing-masing.
“PPS tersebut ditutup pada pukul 2 petang tadi setelah banjir di perkampungan berkenaan didapati surut sepenuhnya.
“Begitupun, daerah Kuala Terengganu pula dilanda banjir dengan setakat ini satu PPS telah dibuka iaitu Sekolah Kebangsaan (SK) Atas Tol,” katanya di sini hari ini.
Jurucakap Sekretariat Jawatankuasa Pengurusan Bencana Negeri (JPBN) Terengganu berkata, seramai 37 mangsa daripada 10 keluarga kini ditempatkan di PPS SK Atas Tol berkenaan.
Sebahagian mangsa banjir terbabit yang menetap sekitar mukim Atas Tol di sini baru pulang rumah mereka pada pukul 1 tengah hari semalam.

“Langkah berjaga-jaga terus diambil memandangan cuaca di seluruh Terengganu masih mendung,” katanya. – KOSMO! ONLINE


Rumah jadi transit simpan 3.2 tan minyak masak peket
Oleh MUHAMMAD AYMAN GHAFFA

15 Disember 2022, 4:56 pm
PASIR MAS – Pemandu sebuah lori dan dua orang kelindan dicekup selepas dipercayai terlibat dengan kegiatan penyeludupan sebanyak lebih 3.2 tan minyak masak peket bernilai RM 8,160 di sebuah rumah di Kampung Longgel Lemal di sini semalam.
Serbuan dijalankan oleh sepasukan pegawai penguat kuasa Kementerian Perdagangan Dalam Negeri dan Kos Sara Hidup (KPDNKSH) Kelantan menerusi Ops Membanteras Ketirisan Barang Kawalan di rumah tersebut kira-kira pukul 1 tengah hari.
Pengarah KPDNKSH Kelantan, Azman Ismail berkata, pihaknya menjalankan risikan dan mengesan sebuah lori yang membawa barangan kawalan bersubsidi dari syarikat pembungkus minyak masak.
Menurutnya, siasatan lanjut mendapati, kenderaan yang dinaiki tiga individu itu dipercayai akan membawa barangan tersebut ke sebuah premis untuk transit di Kampung Longel Lemal di sini.
“Pegawai KPDNKSH telah mengekori lori itu dan mendapati ketiga-tiga suspek sedang memindahkan kotak minyak masak dari kenderaan tersebut di sebuah rumah sebelum terus menjalankan serbuan.
“Pemeriksaan lanjut di rumah itu menemui sebanyak 3,246 kilogram minyak peket yang dipercayai akan diseludup ke negara jiran. Siasatan turut mendapati, rumah tersebut dijadikan sebagai tempat transit untuk menyimpan barangan itu,” katanya dalam satu kenyataan hari ini.

Menurut Azman, pemandu dan kelindan lori itu yang berusia dalam lingkungan 30-an hingga 50-an turut ditahan untuk tindakan lanjut.
Katanya, KPDNKSH Kelantan memberi amaran kepada individu atau peniaga yang berniat untuk melakukan kegiatan tidak bermoral itu supaya berhenti dengan segera.
“Tindakan tegas akan diambil terhadap individu atau peniaga yang melakukan kesalahan itu malah mereka akan berdepan dengan tindakan dan denda yang tinggi,” katanya.
Tambah Azman, kes disiasat mengikut Seksyen 21 Akta Kawalan Bekalan 1961. – KOSMO! ONLINE


Lelaki didenda RM3,100, mengaku lempar air kencing ke rumah jiran
Oleh DIYANATUL ATIQAH ZAKARYA

15 Disember 2022, 4:53 pm
MELAKA – Perbuatan seorang penganggur melempar bungkusan air kencing dan bekas minyak hitam ke rumah jirannya kerana tidak berpuas hati berkaitan isu bermain bola mengundang padah apabila didenda RM3,100 oleh Mahkamah Majistret di sini, hari ini.
Majistret Sharda Shienha Mohd. Suleiman menjatuhkan hukuman itu terhadap tertuduh, Mohd. Nazri Nazaruddin, 41 yang mengaku bersalah sebaik sahaja dua pertuduhan dibacakan oleh jurubahasa mahkamah.
Mengikut pertuduhan, tertuduh didapati telah berkelakuan menghinakan dengan cara melemparkan satu bungkusan cecair yang dipercayai mengandungi air kencing ke arah rumah milik Hashidah Hassan, 46, dengan tujuan membangkitkan kemarahan untuk mengganggu keamanannya.
Perbuatan itu dilakukan tertuduh kira-kira pukul 9 pagi di KM5 Bukit Baru dalam daerah Melaka Tengah pada 18 Oktober lalu.
Bagi kesalahan itu dia didakwa mengikut Seksyen 14 Akta Kesalahan-kesalahan Kecil 1955 yang memperuntukan hukuman denda sehingga RM100, jika sabit kesalahan.
Bagi pertuduhan kedua, tertuduh didapati melakukan khianat terhadap rumah sama dengan cara membaling satu bekas minyak hitam berniat menyebabkan kerosakan kepada harta dengan nilai RM150 iaitu melebihi RM25 pada pukul 11.40 pagi, pada 7 Disember lalu.

Sabit kesalahan, tertuduh boleh dikenakan hukuman penjara sehingga dua tahun atau dengan denda atau dengan kedua-duanya sekali mengikut Seksyen 427 Kanun Keseksaan.
Difahamkan, tertuduh melakukan perbuatan itu susulan tidak berpuas hati mengenai isu bermain bola di kejiranan tersebut.
Tertuduh yang tidak diwakili peguam merayu agar hukuman ringan dapat diberikan dengan alasan tindakan itu didorong oleh perasaan marah ketika kejadian.
Pendakwaan dikendalikan Timbalan Pendakwa Raya, Fiqri Hakim Zamri bagaimanapun memohon hukuman setimpal diberikan sebagai pengajaran terhadap tertuduh dan masyarakat.
Selepas mendengar hujah kedua belah pihak, mahkamah menjatuhkan hukuman denda sebanyak RM100 atau lima hari penjara jika gagal bayar bagi pertuduhan pertama dan RM3,000 atau dua bulan penjara jika gagal bayar bagi pertuduhan kedua. – KOSMO! ONLINE


Ribut petir, hujan lebat di 8 negeri
Oleh MUHAMMAD NAJIEB AHMAD FUAD

15 Disember 2022, 5:01 pm
PETALING JAYA – Jabatan Meteorologi (MetMalaysia) mengeluarkan amaran ribut petir serta hujan lebat di lapan negeri sehingga pukul 7 malam ini.
MetMalaysia dalam kenyataan berkata, cuaca buruk itu melibatkan beberapa kawasan di bahagian utara dan Pantai Barat Semenanjung termasuk Sabah dan Sarawak.
“Di Kedah melibatkan Baling, Kulim dan Bandar Baharu manakala di Perak meliputi Kerian, Larut, Matang dan Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Pdang dan Mualim.
“Sementara itu, di Pahang membabitkan Tanah Tinggi Cameron dan Lipis serta Selangor di Sabak Bernam, Kuala Selangor, Hulu Selangor, Klang, Gombak, Petaling dan Hulu Langat,” katanya.
Turut terlibat, seluruh Kuala Lumpur manakala di Sarawak, hujan lebat tertumpu di Sri Aman, Betong (Pusa, Betong dan Saratok), Sarikie (Pakan dan Jalau), Sibu (Sibu dan Selangau), Mukah (Matu, Dalat dan Mukah), Kapit, Bintulu dan Miri.
“Sabah melibatkan Pedalaman (Tenom, Kuala Penyu, Beaufort dan Nabawan), Pantai Barat (Papar, Putatan, Penampang dan Kota Belud), Tawau (Tawau Kunak, dan Lahad Datu), Sandakan (Telupid, Kinabatangan, Beluran dan Sandakan) dan Kudat termasuk Labuan. – KOSMO! ONLINE


UEC bukan keutamaan KPM ketika ini – Fadhlina
Oleh MOHD. HUSNI MOHD. NOOR

15 Disember 2022, 5:01 pm
PUTRAJAYA – Usaha bagi mengiktiraf Sijil Peperiksaan Bersama Sekolah Menengah Persendirian Cina (UEC) bukan menjadi keutamaan Kementerian Pendidikan (KPM) buat masa ini.
Menterinya, Fadhlina Sidek berkata, KPM sebaliknya akan memberi tumpuan utama kepada usaha untuk menangani cabaran ekonomi dan kos sara hidup dihadapi rakyat.
Beliau berkata, apa-apa isu terkait rapat termasuk yang dibangkitkan sekarang seperti UEC akan diilhat dari semasa ke semasa.
“Apa-apa berkait dengan manifesto juga kita akan lihat semula kerana kita sekarang berada dalam Kerajaan Perpaduan.
“Kita tidak lagi bercakap mengenai Manifesto Pakatan Harapan semata-mata,” katanya pada sidang akhbar khas KPM di sini hari ini.
Sebelum ini, Persatuan-Persatuan Lembaga Pengurus Sekolah Cina Malaysia (Dong Zong) membangkitkan gesaan yang pernah dibuat ketika pentadbiran kerajaan PH, dua tahun lalu supaya UEC diiktiraf.

Pada masa sama, Dong Zong menyebut, semua kurikulum Sekolah Menengah Persendirian Cina (SMPC), termasuk mata pelajaran Sejarah digubal dengan merujuk kepada Dokumen Standard Kurikulum dan Pentaksiran, yang dikeluarkan KPM.
Katanya, kurikulum SMPC juga menetapkan bahasa kebangsaan sebagai mata pelajaran wajib, selaras dengan Perlembagaan Persekutuan, Rukun Negara dan keadaan kepelbagaian pendidikan di negara ini.
Dong Zong dalam kenyataan sebelum ini juga memohon pengiktirafan UEC dibincang secara rasional berikutan ia membabitkan isu akademik.
Pihak Dong Zong juga dilaporkan sudi berdialog serta berbincang dengan pelbagai lapisan masyarakat untuk meningkatkan pemahaman mengenai UEC, selain meningkatkan muafakat supaya isu pendidikan dapat didalami secara rasional dan pragmatik.
Bagaimanapun, tindakan itu mencetuskan kemarahan apabila beberapa pihak dilaporkan melalui portal berita meminta Dong Zong tidak rakus dalam membuat tuntutan itu.-KOSMO! ONLINE


66 pelajar UPSI terima pentauliahan Kor Suksis
Oleh LUQMAN RIDHWAN MOHAMED NOR

15 Disember 2022, 5:07 pm
TANJUNG MALIM – Seramai 66 pelajar Universiti Pendidikan Sultan Idris (UPSI) hari ini menerima watikah pentauliahan Kor Sukarelawan Siswa Polis (Suksis) selepas berjaya menamatkan latihan selama tiga tahun dengan cemerlang.
Penyampaian Sijil Pelantikan Pegawai Kor Suksis itu disampaikan oleh Ketua Polis Perak, Datuk Seri Mohd. Yusri Hassan Basri di Dewan SITC, Kampus Sultan Abdul Jalil Shah di sini.
Beliau ketika berucap pada majlis itu berkata, keamanan serta keselamatan yang dinikmati hari ini adalah hasil pengorbanan serta kerjasama erat antara masyarakat setempat bersama Polis Diraja Malaysia (PDRM).
“Saya percaya anggota Kor Siswa Suksis begitu bersemangat untuk berbakti kepada masyarakat dengan berintegriti.
“Percayalah, kerja polis mempunyai masa depan dan selaras dengan tuntutan agama untuk memastikan masyarat meneruskan kehidupan dengan aman damai,” katanya di sini hari ini.
Pada masa sama, Mohd. Yusri berkata, ilham penubuhan Suksis adalah cetusan idea bekas Perdana Menteri kelima, Tun Abdullah Ahmad Badawi pada 1999.

Jelasnya, ia bertujuan membentuk badan beruniform ala polis di semua institusi pengajian tinggi awam di Malaysia.
“Ia agar dapat melahirkan graduan universiti yang bukan sahaja cemerlang akademik tetapi memiliki pengetahuan undang-undang, berdisiplin, berketerampilan, dilengkapi nilai-nilai murni serta harga diri yang tinggi,” katanya.
Dalam pada itu, Naib Canselor UPSI, Prof. Datuk Dr. Md. Amin Md. Taff berkata, kepolisan adalah amanah mulia dan semoga semangat keperwiraan yang diterapkan kepada pelatih Kor Suksis juga mewarisi darah Ibu Kandung Suluh Budiman. – KOSMO! ONLINE


Jemaah Menteri memutuskan untuk tamatkan perkhidmatan lantikan politik
Oleh EDDY AQMAL MOHAMED HAMIDI

15 Disember 2022, 5:05 pm
PUTRAJAYA – Jemaah Menteri menerusi satu mesyuarat semalam telah memutuskan agar perkhidmatan lantikan politik melibatkan pengerusi dan ahli lembaga pengarah ditamatkan dengan serta merta.
Menerusi sekeping surat bertarikh 14 Disember 2022 yang ditandatangani oleh Ketua Setiausaha Negara, Tan Sri Mohd. Zuki Ali, Ketua-ketua Setiausaha Kementerian turut diminta untuk memberikan kerjasama bagi melaksanakan perkara tersebut.
“Jemaah menteri telah memutuskan supaya Pengerusi dan Ahli Lembaga Pengarah bagi Badan Berkanun Persekutuan, Syarikat Menteri Kewangan (Diperbadankan), Syarikat Berkaitan Kerajaan serta Syarikat Pelaburan berkaitan Kerajaan lantikan politik untuk ditamatkan dengan segera.
“Sehubungnan itu, kerjasama Datuk Seri dan Datuk diperlukan untuk melaksanakan perkara ini sewajarnya. Sekian terima kasih,” demikian kandungan surat yang tular di laman media sosial sejak hari ini.- KOSMO! ONLINE


Tewas 13-38, Malaysia akur kehebatan Taiwan
Oleh MUHAMMAD HELMEE RAMLI

15 Disember 2022, 4:59 pm
PETALING JAYA – Hasrat skuad ragbi bawah 19 tahun negara untuk mencipta kemenangan sulung pada Kejohanan Ragbi Asia Bawah 19 Tahun tidak terlaksana apabila tewas 13-38 kepada Taiwan dalam aksi terakhir yang berlangsung di Padang Astaka, Petaling Jaya hari ini.
Pada perlawanan itu, skuad kendalian Mohd. Irwan Abdul kelihatan bergelut, terutamanya ketika ketinggalan 0-23 pada separuh masa pertama sehingga membolehkan Taiwan beraksi dalam keadaan lebih selesa.
Kekalahan itu sekali gus menutup terus peluang pasukan negara untuk menyertai Kejohanan Trofi Ragbi Remaja Dunia yang dijadualkan berlangsung di Kenya pada tahun hadapan.
Irwan bagaimanapun akur dengan kekalahan itu meskipun beliau sudah mengingatkan semua pemain supaya menggunakan setiap peluang yang ada selain mengakui kehebatan pasukan lawan pada perlawanan tersebut.
“Saya sudah beberapa kali mengingatkan pemain supaya menggunakan setiap peluang yang ada, namun kami juga akur dengan kehebatan Taiwan. Saya tetap puji pemain-pemain negara kerana sudah tunjukkan semangat juang tinggi di separuh masa kedua.
“Sebenarnya saya memiliki masa yang terlalu singkat, iaitu tiga minggu sahaja untuk mempersiapkan pasukan, jadi agak banyak halangan serta cabaran sepanjang membentuk pasukan ini,” katanya.

Dalam pada itu, beliau meluahkan kekecewaan atas keputusan pengadil perlawanan yang melayangkan kad merah terhadap Muhammad Aidil Syawal kerana menganggap kad kuning kedua tidak sepatutnya dilayangkan.
“Kad kuning pertama (Aidil) saya masih boleh terima tetapi kad kuning kedua itu, bagi saya Aidil tidak melakukan sebarang kesalahan. Pengurus pasukan akan buat surat aduan kepada Ragbi Asia mengenai perkara ini.
“Kes ini sudah pasti akan dibawa ke Jawatankuasa Disiplin Ragbi Asia, namun saya yakin Aidil tidak akan dikenakan penggantungan perlawanan,” ujarnya. – KOSMO! ONLINE


Dua produk baharu Jasmine berasas bihun dan beras basmathi
Oleh MUHAMMAD NAJIEB AHMAD FUAD

15 Disember 2022, 4:51 pm
PETALING JAYA – Syarikat pengeluar dan pengedar beras terkenal negara, Jasmine Food Corporation Sdn. Bhd. (Jasmine) memperkenal dua produk baharu makanan berasakan bihun dan beras basmathi iaitu Bihun Segera XXL dan PusaCream EZ Briyani Meals sedia dimasak.
Ketua Pegawai Eksekutifnya Lim Sew Keat berkata, Bibun Segera XXL disajikan bersama dua pilihan perisa asli iaitu sup ayam dan kari putih Pulau Pinang dengan hidangan lebih besar berbanding jenama lain.
Katanya, PusaCream EZ Briyani Meals pula adalah lanjutan daripada PusaCream Parboiled Basmathi yang mana turut menyediakan dua pilihan pes berbeza iaitu ayam masak merah dan kari ayam dan boleh disaji kepada empat hingga lima orang.
“Pengguna menghargai kualiti dan kemudahan, dengan Jasmine PusaCream EZ Briyani mereka dapat menikmati nasi Basmathi berkualiti tinggi bersama dengan pes lazat yang menjadikan penyediaan hidangan cepat, mudah, kemas dan teratur,” katanya.
Beliau berkata demikian ketika pelancaran produk Bihun Segera XXL dan Jasmine PusaCream EZ Briyani Meals yang turut dihadiri duta Jasmine Datuk Jalaludin Hasan di sini hari ini.
Sew Keat berkata, pelancaran ini menandakan satu detik penting bagi Jasmine sebagai langkah pertama memperkenal produk baharu selain daripada beras dan bihun tradisional.

“Rangkaian produk baharu itu dihasilkan untuk memenuhi keperluan semasa pengguna. Beras Jasmine telah menjadi makanan ruji dalam isi rumah Malaysia selama lebih 60 tahun.
“Memandangkan pilihan dan cita rasa pengguna semakin berkembang, kami ingin menawarkan produk yang sesuai dengan gaya hidup mereka,” ujarnya.
Jelasnya, Jasmine turut menyasarkan penjualan sebanyak 100,000 karton bagi kedua-dua produk berkenaan dalam tempoh setahun.
Tambahnya, kedua-dua produk berkenaan boleh didapatkan dikebanyakan peruncit terkemuka negara selain ia juga berada di platform e-kedai rasmi Jasmine di Shopee dan Lazada dengan harga sekitar RM8 hingga RM12 bagi Bihun Segera XXL manakala PusaCream EZ Briyani Meals sekitar RM30.
Dalam pada itu, Jasmine turut melancarkan kempen Tahun Baru Cina yang dipanggil ‘Peraduan Priceless Memories Snap dan Menang’ bermula 21 Disember hingga 15 Febuari 2023 menawarkan hadiah berjumlah RM38,888.
“Pengguna hanya perlu membeli produk Jasmine minima RM30, muat naik resit dan gambar bersama keluarga di www.priceless.com.my untuk menyertainya,” katanya. – KOSMO! ONLINE


Tanah runtuh: Trip persendirian guru, keluarga SJKC Mun Chong
Oleh TUAN NURHIDAYAH TUAN AB.GHANI dan HARRITH HISHAM

16 Disember 2022, 9:03 pm
SUNGAI BULOH – Menteri Pendidikan, Fadhlina Sidek mengesahkan bahawa trip perkhemahan melibatkan 94 mangsa tanah runtuh di Father’s Organic Farm, Batang Kali Hulu Selangor adalah bukan di bawah anjuran Kementerian Pendidikan (KPM).
Fadhlina berkata, ia sebaliknya adalah trip persendirian dihadiri oleh keluarga yang mana antaranya merupakan guru-guru Sekolah Jenis Kebangsaan (C) Mun Choong, Kuala Lumpur.
“Rombongan perkhemahan tersebut bukan anjuran mana-mana pihak dan kementerian, mungkin rombongan keluarga atau kawan-kawan. Kami masih mencari fakta tepat berkaitan perkara tersebut.
“Kita akan sahkan kemudian sebab sekarang ini proses pengecaman dan mengenal pasti mangsa masih lagi berlangsung. Jadi, KPM akan mengemas kini sebaik sahaja dapat pengesahan,” katanya ketika ditemui di Jabatan Forensik Hospital Sungai Buloh di sini hari ini.
Dalam pada itu, beliau berkata, semua pihak dinasihatkan untuk memberikan kerjasama dan ruang kepada waris mangsa termasuk pihak berkuasa dan Kementerian Kesihatan (KKM).
“Bedah siasat ini akan mengambil masa dan mohon beri sedikit ruang kepada pihak berkuasa. KPM bersedia memberi sokongan dan dorongan kepada keluarga seperti sokongan psikososial dan juga kewangan.

“Saya juga ingin ucapkan salam takziah kepada ahli keluarga atas bencana yang terjadi terhadap mereka hari ini. Kita doakan keluarga mangsa supaya bersabar,” katanya. – KOSMO! ONLINE


[VIDEO] Budak perempuan 12 tahun hampir lemas di Pantai Penunjuk
Oleh NIK NUR IZZATUL HAZWANI NIK ADNAN

16 Disember 2022, 10:05 pm
KEMAMAN – Seorang kanak-kanak perempuan berusia 12 tahun hampir lemas ketika mandi bersama ahli keluarganya di
Pantai Penunjuk, Kijal di sini hari ini.
Dalam kejadian pukul 5.30 petang itu, murid tahun enam sebuah sekolah di daerah ini tersebut bernasib baik sempat diselamatkan ahli keluarga dan pengunjung lain.
Komander Operasi Balai Bomba dan Penyelamat Kijal, Sabari Taib berkata, mangsa bersama ahli keluarganya yang berasal dari Bandar Seri Bandi di sini berkelah di pantai peranginan tersebut.
“Mangsa kemudiannya mandi bersama sebahagian ahli keluarganya sebelum dia dipukul ombak besar dan dihanyutkan ke tengah laut.
“Insiden itu segera disedari ahli keluarga dan beberapa pengunjung lain yang melihat dia melambai-lambai tangannya untuk meminta pertolongan,” katanya di sini hari ini.
Sabari berkata, sepasukan anggota bomba bergegas ke lokasi kejadian sebaik menerima maklumat berhubung kejadian lemas tersebut pada pukul 5.44 petang.

Tambah beliau, kanak-kanak perempuan itu kemudiannya dikejarkan ke Unit Kecemasan Kemaman di sini untuk rawatan lanjut.
Seramai tiga korban aktiviti air termasuk terbaharu melibatkan seorang budak tiga tahun di Kampung Kebor Besar, Manir, Kuala Terengganu pada Isnin lalu telah direkodkan di Terengganu sepanjang musim tengkujuh ini. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Tanah runtuh: Suasana hiba selubungi Hospital Sungai Buloh
Oleh HARRITH HISHAM

16 Disember 2022, 9:57 pm
SUNGAI BULOH – Suasana hiba menyelubungi pekarangan Hospital Sungai Buloh apabila sebahagian mayat, mangsa yang terkorban dalam kejadian tanah runtuh di Father’s Organic Farm tiba di Jabatan Forensik, di sini hari ini.
Berdasarkan tinjauan Kosmo!, ahli keluarga terdekat mangsa sudah mula berkumpul di sini sejak pukul 3.30 petang tadi yang turut dibantu pertubuhan bukan kerajaan (NGO) Tzu Chin.
Setakat pukul 8 malam tadi, sebanyak lima mayat lagi dilihat tiba di Jabatan Forensik di sini yang dibawa menaiki trak polis menjadikan keseluruhan mayat yang berada di hospital adalah sebanyak 16 orang.
Terdahulu, Menteri Kesihatan, Dr. Zaliha Mustafa mengesahkan sebanyak 11 mayat mangsa tiba di Hospital Sungai Buloh pada pukul 1.15 tengah hari.
Difahamkan, seramai 21 mangsa disahkan maut dalam kejadian terbabit setakat pukul 7.30 malam manakala baki 12 mangsa masih belum ditemui.
Sebelum ini, Kosmo! melaporkan seramai 94 mangsa terlibat dalam insiden tanah runtuh ketika menjalani aktiviti perkhemahan di Batang Kali, Hulu Selangor, hari ini. – KOSMO! ONLINE


Warga emas lesap RM100,000 ditipu Macau Scam
Oleh CHERINE JON

16 Disember 2022, 9:27 pm
PADAWAN – Seorang lelaki warga emas berputih mata apabila wangnya sebanyak RM100,000 lesap akibat ditipu sindiket Macau Scam.
Ketua Polis Daerah Padawan Superintendan Abang Zainal Abidin Abg Ahmad berkata , kejadian berlaku apabila mangsa yang berusia lewat 60-an dihubungi suspek yang menyamar sebagai Sarjan Suraya daripada Ibu Pejabat Polis Kontinjen Pulau Pinang pada 14 Disember lalu.
Katanya, suspek telah memberitahu mangsa mempunyai surat saman daripada mahkamah yang mesti diselesaikan.
Jelasnya, mangsa kemudian disambungkan dengan Inspektor Faizal Ahmad untuk membuat semakan lanjut berkaitan nama mangsa yang digunakan oleh penama Tan Boon Huat untuk mendaftar sebuah syarikat di Pulau Pinang iaitu Top Plus Enterprise yang membekalkan alat tulis dan peralatan pejabat.
Tambahnya, mangsa dimaklumkan bahawa syarikat terbabit mempunyai hutang tertunggak selama 15 bulan sebanyak RM36,800.82 dan surat mahkamah telah dikeluarkan atas nama mangsa dan mangsa perlu memberi kerjasama dalam tindakan selanjutnya.
“Mangsa diminta untuk memberikan maklumat peribadi dan seterusnya suspek mengarahkan mangsa berhubung dengan pegawai atasan mereka iaitu ACP Zulkipli untuk mendapatkan keterangan lanjut berkaitan kes mangsa.

“ACP Zulkipli mengatakan mangsa terlibat dalam kes pengubahan wang haram dan kes pengedaran dadah bersama Tan Boon Huat dan boleh dikenakan tindakan undang-undang yang berat.
“Untuk menyelesaikan perkara itu, mangsa perlu menyerahkan maklumat perbankan Bank Islam dan CIMB yang didaftarkan atas nama syarikat mangsa dan juga nama mangsa,” katanya dalam kenyataan, hari ini.
Abang Zainal berkata, mangsa juga diberitahu semasa siasatan sedang dijalankan, mangsa telah diberikan jaminan bahawa waran tangkap akan ditangguhkan sementara sehingga siasatan ke atas akaun bank mangsa selesai.
Katanya, mangsa turut dipesan supaya tidak melakukan sebarang transaksi berkaitan akaun berkenaan.
Beliau berkata nenyedari sesuatu perkara yang tidak betul, mangsa kemudian tampil ke balai polis semalam untuk membuat semakan dan pihak polis memberitahunya bahawa dia telah ditipu oleh ‘scammer’.
“Akibat daripada tindakan mendedahkan maklumat perbankan, mangsa telah mengalami kerugian yang dianggarkan berjumlah RM100,000,” katanya.
Justeru, Abang Zainal mengingatkan orang ramai agar berwaspada dengan muslihat atau tipu helah pihak-pihak tertentu yang membuat panggilan dan menyamar sebagai polis, mahkamah dan sebagainya yang mengatakan mangsa mempunyai tunggakan hutang, saman daripada mahkamah, kes pengedaran dadah, kes pengubahan wang haram dan sebagainya. – KOSMO! ONLINE


Lelaki ‘jerung’ jadikan gadis hamil hamba seks
Oleh KOSMO!

16 Disember 2022, 9:00 pm
FLINT, Michigan –  Seorang lelaki bergigi runcing seperti jerung disifatkan sebagai ‘raksasa’ oleh polis selepas dia ditangkap kerana mengurung seorang wanita hamil di dalam sebuah bilik dan memperlakukan mangsa sebagai hamba seks selama berminggu-minggu, lapor portal berita Daily Star semalam.
Michael Anthony Barajas, 36, didakwa menahan wanita hamil berusia 20 tahun itu di sebuah rumah usang dan dituduh mengugut untuk mencabut lehernya dengan barisan giginya yang tajam seperti ikan tersebut.
Dia ditahan selepas mangsa yang hamil itu menerima rawatan kecemasan di Pusat Perubatan Hurley di Flint, Michigan, AS pada 8 Disember lalu.
Menurut Chris Swanson dari Pejabat Syerif Daerah Genesee, wanita muda itu yang tidak boleh dinamakan, menyatakan bahawa dia ditahan di rumah tersebut selama tiga minggu selepas didatangi suspek dengan keretanya.
Wanita itu telah diusir dari sebuah kediaman beberapa hari sebelumnya dan Barajas didakwa mengambil kesempatan daripada keperluannya untuk mendapatkan tempat perlindungan dan mandi.
Barajas dikatakan telah menawarkan makanan dan wanita muda yang terdedah itu menerimanya tetapi selepas tiba di rumah usang tersebut, dia dikurung di dalam bilik serta diikat pada sebuah katil. – Agensi


Tanah runtuh: Bapa sedih cari anak dari pagi tak jumpa
Oleh HARRITH HISHAM

16 Disember 2022, 11:24 pm
SUNGAI BULOH – Seorang bapa meluahkan perasaan bimbang dan sedih apabila masih menantikan penemuan anak lelakinya yang terlibat dalam insiden tanah runtuh di Batang Kali, hari ini.
Dia yang hanya mahu dikenali sebagai Choo, 60, berkata, kejadian tersebut melibatkan dua anaknya iaitu seorang lelaki dan perempuan masing-masing berusia 32 dan 31 tahun.
Katanya, dia telah membuat pencarian kedua-dua anaknya itu sebaik sahaja menerima panggilan berhubung kejadian pada pukul 8 pagi tadi.
Menurutnya, setakat ini, anak perempuan kini berada di Hospital Selayang untuk rawatan lanjut, manakala anak lelakinya masih belum ditemui.
“Berdasarkan maklumat, saya difahamkan bahawa anak lelaki saya sudah menaiki ambulans dari tempat kejadian, namun tidak pasti dihantar ke mana.
“Hal itu membuatkan saya risau (kerana) belum jumpa dari pagi sampai sekarang,” katanya ketika ditemui selepas keluar dari Jabatan Forensik Hospital Sungai Buloh di sini hari ini.

Choo yang berasal dari Kepong berkata, dia kini akan ke Hospital Kuala Lumpur bagi mengesan anak lelakinya itu.
“Saya sudah pergi Hospital Kuala Kubu Baru, Selayang dan cari di sini (Hospital Sungai Buloh) pun tidak jumpa. Saya akan terus cari di hospital yang lain,” ujarnya.
Sebelum ini, Kosmo! melaporkan seramai 94 mangsa terlibat dalam insiden tanah runtuh di Batang Kali, Hulu Selangor, hari ini.
Daripada jumlah itu, seramai 21 mangsa disahkan maut setakat pukul 7.30 malam tadi manakala baki 12 mangsa masih belum ditemui. – KOSMO! ONLINE